Bot karam, langgar ‘tugboat’

NURZILLA MOHAMAD

SIBU: Seorang pesara polis dikhuatiri hilang manakala seorang lagi selamat
dalam kejadian bot karam di perairan Sungai Batang Rajang sekitar Pulau Li Hua,
pagi semalam.

Ketua Polis Daerah Sibu ACP Stanley Jonathan Ringgit berkata, dalam
kejadian sekitar jam 8 pagi itu, bot yang dinaiki mangsa, Lim Lian Tiong, 63,
bersama anak saudaranya, 29, untuk memancing telah karam dan terlanggar
‘tugboat’.

“Pengadu dan mangsa cuba menyelamatkan diri dengan berenang menuju ke
sebuah ‘tugboat’ kecil yang ada berdekatan.

“Bagaimanapun, ketika pengadu sampai di bot tunda tersebut dan menoleh
ke belakang, pengadu mendapati pakciknya sudah tiada dan tidak dijumpai,”
katanya dalam satu kenyataan, semalam.

Menurut Stanley, operasi mencari dan menyelamat (SAR) telah ditubuhkan yang
terdiri dari sepasukan anggota polis dari Balai Polis Lanang, Marin Polis
Diraja Malaysia (PDRM), Jabatan Bomba dan Penyelamat Malaysia (JBPM) dan
Angkatan Pertahanan Awam (APM).

“Tiga buah bot penyelamat telah digerakkan untuk mencari mangsa di sepanjang
perairan Batang Rajang.

“Kes diklasifikasikan sebagai Orang Hilang,” ujarnya.

See author's posts


Sesama keluarga sambut Hari Kebangsaan

BAYANGKAN jika setiap keluarga kecil atau besar, melibatkan diri beramai-ramai dalam aktiviti sambutan Hari Kebangsaan atau Hari Malaysia di peringkat komuniti masing-masing? Meriahkan?

Pertandingan seperti Fun Run, menghias rumah atau  mengadakan jamuan makan atau BBQ bersama rakan dan keluarga pada malam Hari Kebangsaan atau Hari Malaysia atau menyertai trend terkini  pertandingan TikTok, sudah pastinya  dapat melibatkan ramai ahli keluarga tanpa perlu mereka bertandang jauh untuk menyaksikan sambutan di peringkat negeri dan negara.

Ini antara dapatan  tinjauan Utusan Sarawak tentang pandangan umum mengenai aktiviti sambutan ketika rakyat bersedia menyambut Hari Kebangsaan bulan depan, disusuli Hari Malaysia September nanti.

Ahli Majlis Tertinggi Parti Pesaka Bumiputera Bersatu (PBB), Syed Hamzah Datuk Wan Hamid Edruce, bersetuju jika sambutan Hari Kebangsaa dan Hari Malaysia tahun ini diperluas sehingga ke peringkat akar umbi melibatkan semua bangsa, agama dan peringkat umur.

“Semangat patriotik perlu kembali dipupuk dalam hati masyarakat kita. Tidak semestinya melalui acara sambutan yang melibatkan perbarisan dan persembahan pentas, tetapi pelbagai acara yang boleh melibatkan penyertaan orang ramai.

“Antara yang boleh diadakan adalah acara Fun Run atau Fun Ride. Saya percaya ramai yang boleh ikut serta dalam program seperti ini,” katanya yang juga seorang usahawan.

Menurutnya, sambutan Hari Malaysia perlu disambut meriah oleh semua rakyat kerana ia adalah permulaan wujudnya sebuah negara bernama Malaysia.

“Kita perlu menghargai negara kita yang sudah sekian lama dalam keadaan aman dan makmur. Banggalah kita sebagai rakyat Malaysia. Isu percanggahan 31 Ogos bukan tarikh Sarawak merdeka sepatutnya tidak perlu diberatkan lagi.

“Ada antara rakyat di negeri ini tidak terlalu teruja dengan tarikh 31 Ogos tetapi sebenarnya sejarah tercatat bahawa kerajaan British bersetuju agar Sabah, Sarawak dan Singapura membentuk sebuah negara Malaysia bersama Tanah Melayu dan Malaysia akan ditubuhkan pada 31 Ogos, 1963.

“Walaupun perancangan sebenar pengisytiharan akan dibuat pada 31 Ogos 1963, majlis tersebut terpaksa ditangguhkan dan Lawrence Michelmore selaku wakil Pertubuhan Bangsa-Bangsa Bersatu (PBB) sekali lagi mengadakan tinjauan pandangan penduduk Sabah dan Sarawak.

“Pada 14 September 1963, laporan telah dikeluarkan yang mengesahkan majoriti penduduk negeri ini menyokong penyertaaan dalam Persekutuan Tanah Melayu.

“Justeru, pada 16 September 1963, gagasan itu menjadi kenyataan dan lahirlah sebuah persekutuan yang dikenali sebagai Malaysia.

“Sejarah inilah yang ramai tidak tahu. Saya berharap lebih ramai rakyat kita tahu mengenai fakta ini terutama rakyat Sarawak agar mereka juga turut menghargai tarikh 31 Ogos yang kini kita namakan Hari Kebangsaan  manakala 16 September pula dikenali dengan Hari Malaysia,” katanya.

Syed Hamzah berkata, mengibarkan bendera itu satu simbol semangat patriotik sebagai rakyat Malaysia.

“Bagi saya ini perlu diperkasakan Kembali dan kempen perlu dibuat dengan lebih berkesan kerana kini kita sendiri dapat lihat semakin kurang rakyat mengibarkan bendera baik di hadapan rumah, atau pada kenderaan masing-masing.

“Saya percaya jika kita dapat pupuk semangat patriotisme mereka, pasti lebih ramai akan memasang bendera dengan rela hati. Semangat ini amat penting untuk semua rakyat Malaysia kerana semangat inilah yang akan mempertahankan negara kita daripada jajahan.

“Aspek memahami dan menghayati perjuangan mendapatkan kemerdekaan itu juga penting, dan mungkin jabatan-jabatan berkaitan boleh membuat semula program wayang pacak yang pernah diadakan suatu ketika dahulu agar rakyat boleh bersama-sama menonton filem berkisarkan sejarah perjuangan mendapatkan kemerdekaan dan bersama menghayati sambutan Hari Kebangsaan dan Hari Malaysia kali ini,” katanya.

Syed Hamzah berkata tema tahun ini iaitu ‘Keluarga Malaysia Teguh Bersama’, secara peribadi sebenarnya sangat dekat di hati rakyat Sarawak.

“Sambutan ‘merdeka’ kita tahun ini juga saya lihat mempunyai makna tersendiri kerana buat pertama kali selepas dua tahun, akhirnya kita sudah merdeka daripada pelbagai prosedur operasi standard (SOP) untuk mencegah penularan Covid-19.

“Pandemik Covid-19 sejujurnya telah menampakkan perpaduan, rasa kasih sayang sesama kita yang sangat kukuh.

“Contohnya semasa Perintah Kawalan Pergerakan (PKP) lalu, kita dapat lihat bagaimana rakyat yang lebih berkemampuan menghulurkan bantuan makanan kepada mereka yang terjejas akibat tidak boleh keluar bekerja. Kita juga dapat melihat rakyat bersama-sama menghantar derma ke Masjid An- Nur Sibu untuk diagihkan kepada semua penduduk yang terjejas tanpa mengira kaum dan agama.

“Keluarga Malaysia, Teguh Bersama, ya, semangat inilah yang rakyat Sibu tunjukkan semasa ada antara kita dilanda kesusahan akibat pandemik dahulu. Saya bangga dan terharu apabila mengenangkan pelbagai cabaran dan kisah hero-hero tak didendang sepanjang pandemik Covid-19,” katanya.

Selain penganjuran aktiviti di luar rumah, Syed Hamzah melihat sudah ada keluarga yang mengamalkan mengadakan jamuan makan bersama keluarga dan rakan pada malam Hari Kebangsaan dan Hari Malaysia.

“Bagi saya ini satu perkara yang baik, gunakan cuti umum untuk merapatkan hubungan sesama keluarga.

“Saya juga berharap akan ada jabatan atau syarikat swasta mengadakan pertandingan Hari Malaysia melalui video kreatif di media sosial.

“Trend terbaharu adalah pertandingan di TikTok, pertandingan ini lebih mudah kerana peserta boleh melakukannya dari rumah tanpa perlu pergi ke mana-mana lokasi spesifik seperti pertandingan lain.

“Pertandingan video kreatif adalah cara baharu kita dapat menggalakkan orang ramai membuat kandunhan kreatif bersama-sama. Saya tahu dalam proses merakam isi TikTok yang kreatif, pastinya akan disulami dengan gelak ketawa dan saat-saat lucu.

“Situasi seperti inilah yang bakal diingati mereka, menang kalah adat pertandingan, tetapi apa yang lebih penting adalah semangat peserta untuk turut serta dalam pertandingan itu yang perlu kita galakkan, “katanya.

Penjawat Awam, Kong Fui Lin berkata, sambutan Hari Kebangsaan dan Hari Malaysia melibatkan penyertaan rakyat merentasi pelbagai latar belakang bangsa, kaum dan agama dan oleh itu cadangan sambutan di kampung-kampung amat disambut baik.

Pelbagai pihak seperti wakil rakyat dan ketua masyarakat perlu terlibat sama kerana ia amat penting supaya semua golongan masyarakat dapat mengetahui erti sebenar kemerdekaan serta dapat menyemarakkan lagi semangat cintakan negara.

“Menyambut Hari Kebangsaan amat penting untuk mengenang jasa dan pengorbanan wira-wira negara serta mendidik generasi muda akan erti sebenar kemerdekaan.

“Perjuangan memerdekakan negara boleh disebarkan lagi melalui media sosial seperti Facebook, TikTok serta tayangan wayang,” katanya.

Beliau berkata, sambutan tahun ini berdasarkan konsep merakyatkan komuniti adalah  usaha yang baik dan semua lapisan masyarakat turut dapat merasai suasana sambutan Hari Kebangsaan nanti.

“Penduduk kampung yang terdiri daripada warga emas boleh turut mengimbas kembali zaman kemerdekaan dan seterusnya berkongsi dengan komuniti serta anak-anak muda pada acara jamuan dan perjumpaan Bersama keluarga,” katanya

Tidak ketinggalan, pejawat awam, Panti Janting berkata, sambutan melibatkan penyertaan rakyat di peringkat keluarga dan kampung-kampung amat perlu supaya setiap lapisan masyarakat menghayati erti kemerdekaan.

“Rakyat harus tahu tujuan perjuangan kemerdekaan barulah tersemai rasa cintakan negara dalam hati kita,” katanya.

See author's posts


Piala Malaysia: JDT benam PJ City FC, temu Kelantan di suku akhir

KUALA LUMPUR: Johor Darul Ta’zim (JDT) seperti diduga mara ke suku akhir Piala Malaysia 2022 dengan agregat 6-0 selepas mengalahkan Petaling Jaya City FC (PJ City FC) 2-0 pada perlawanan kedua pusingan 16 pasukan di Stadium Sultan Ibrahim, Iskandar Puteri, malam semalam.

Naib juara piala berprestij itu tahun lalu, Skuad Harimau Selatan itu memperoleh bekalan selesa 4-0 pada perlawanan pertama, JDT membuka jaringan seawal minit keempat menerusi rembatan padu jarak jauh penyerang import dari Brazil, Bergson da Silva.

Bergson kemudian melakukan umpanan yang baik buat pemain gantian, Fernando Forestieri untuk menggandakan jaringan pada minit ke-73 bagi skuad Harimau Selatan itu.

JDT yang segar daripada kejayaan muncul juara Liga Super buat kali kesembilan berturut-turut dan menjulang Piala FA 2022 baru-baru ini, seterusnya akan berdepan Kelantan FC, yang menewaskan Sarawak United FC dengan agregat 2-1.

Skuad ‘The Red Warriors’ membuka jaringan menerusi Nurshamil Abd Ghani pada minit ke-13 di Stadium Sultan Muhammad Ke-IV, Kota Bharu, sebelum Sarawak United menyamakan kedudukan menerusi tandukan Raja Imran Shah pada minit ke-31.

Namun, bekalan satu gol dari aksi pertama membawa Kelantan ke suku akhir.

Sementara itu, satu lagi perlawanan suku akhir bakal menyaksikan pertembungan di antara Sabah FC dan Kuching City FC.

Sabah mara menerusi kemenangan agregat 3-2 ke atas UiTM FC, manakala Kuching City pula berjaya menewaskan Penang FC dengan ageregat 4-3.

Di Stadium Likas, Sabah yang menang aksi pertama dengan keputusan 2-1, berjaya membuka akaun jaringan menerusi sepakan penalti Farhan Roslan pada minit ke-62.

UiTM cuba bangkit menerusi jaringan Farez Aiman Marzuki pada masa kecederaan (90+2), namun ia sudah terlewat buat pasukan universiti itu untuk mengheret perlawanan ke masa tambahan dengan keputusan agregat berpihak kepada skuad kendalian Datuk Ong Kim Swee.

Pertembungan di antara Kuching City dan Penang pula terpaksa ditentukan pada masa tambahan di Stadium Negeri, Kuching, di mana jaringan Wan Faiz Wan Sulaiman pada minit ke-118 membawa skuad tuan rumah ke pusingan lapan terakhir.

Selepas aksi di Stadium Bandaraya, Pulau Pinang pada Rabu lepas terikat 2-2, Lucas Silva berjaya meledak jaringan pertama perlawanan pada minit ke-22 untuk memberi kelebihan kepada skuad Harimau Kumbang.

Bagaimanapun, pasukan tuan rumah bangkit menerusi jaringan sepakan percuma Alif Hassan pada minit ke-62 untuk mengheret perlawanan ke masa tambahan dengan keputusan agregat terikat 3-3, sebelum Wan Faiz muncul wira dengan jaringan minit-minit terakhir itu.

Aksi pertama suku akhir dijangka berlangsung pada Sabtu dan Ahad ibi manakala aksi timbal balik pada 11 dan 12 November ini. – Bernama

See author's posts


Perlu pembaharuan untuk kembali menjadi lombong emas

KUALA LUMPUR: Lembaga Kemajuan Tanah Persekutuan (FELDA) perlu melakukan pembaharuan peneroka seiring matlamat untuk mengembalikan FELDA sebagai ‘lombong emas’.

Pengerusi FELDA, Datuk Seri Idris Jusoh berkata, usaha itu bertepatan dengan demografik peneroka yang kebanyakannya telah mencapai usia emas dan sudah tiba masa untuk tugas-tugas itu diambil alih oleh generasi kedua.

Beliau berkata, antara inisiatif yang diketengahkan dalam proses pembaharuan itu ialah dengan mewujudkan 15 peratus ketua blok baharu yang terdiri daripada generasi kedua FELDA berusia kurang daripada 50 tahun.

“Biasanya usia ketua-ketua blok ni berada dalam lingkungan 60 tahun atau 70 tahun ke atas, dan mereka tidak akan memberi laluan kepada orang-orang muda serta sukar untuk menerima perubahan terutamanya yang berkaitan dengan teknologi baharu yang terkait dengan pertanian,” katanya kepada Bernama.

Usaha ini dilakukan berikutan hasrat FELDA untuk mewujudkan pertanian pintar dan berintegrasi yang mampu meningkatkan pendapatan setiap peneroka selaras dengan matlamat bagi menjadikan peneroka Felda sebagai komuniti contoh dan berpendapatan tinggi.

Program pertanian pintar dan berintegrasi itu akan dijalankan dengan kerjasama Perbadanan Pembangunan Teknologi Malaysia (MTDC), Pusat Inovasi dan Kreativiti Global Malaysia (MaGIC) serta Universiti Pertanian Malaysia (UPM).

“Program ini dirancang bagi disesuaikan dengan keupayaan dan kebolehan generasi muda yang lebih terdedah dengan teknologi terkini khususnya dalam pertanian,”katanya.

Selain itu, beliau berkata FELDA turut menyasarkan peneroka mampu memperoleh pendapatan lebih RM5,000 menjelang 2023 dan melahirkan sehingga 1,000 usahawan jutawan termasuk 3,170 lain-lain usahawan menjelang 2025 menerusi pelbagai program yang telah dirancang dengan melibatkan penyertaan daripada generasi kedua, ketiga serta keempat FELDA.

“FELDA ada menyediakan peruntukkan sebanyak RM1 bilion bagi Program Pembangunan Peneroka (PPP) yang dijangka mampu memberikan pendapatan tinggi kepada peneroka,” katanya.

Seiring usianya yang menjangkau 64 tahun dengan bilangan peneroka seramai 112, 638 orang di 317 tanah rancangan seluruh negara, FELDA juga telah melahirkan ramai tokoh-tokoh hebat daripada kalangan generasi muda hasil daripada system pendidikan yang disediakan di setiap tanah rancangan.

“Ramai yang lupa tentang cerita kejayaan FELDA, antara tokoh-tokoh hebat yang dilahirkan oleh FELDA ialah pengasas Puncak Niaga Holdings Tan Sri Rozali Ismail dari FELDA Gedangsa, Kuala Kubu Baru, Selangor, begitu juga dengan penceramah dan pendakwah popular Datuk Muhammad Kazim Elias (Felda Besout 3, Perak).

“Selain itu selebriti tanah air Asmawi Ani (Mawi) dari FELDA Taib Andak, Kulai, Johor dan usahawan terkenal iaitu Ketua Pegawai Operasi Farm Fresh, Azmi Zainal (FELDA Kelemah, Gemas, Negeri Sembilan), itu belum jawatan-jawatan profesional yang lain seperti doktor, pensyarah dan sebagainya, banyak kisah-kisah kejayaan Felda yang ramai tidak tahu sebenarnya,” katanya.

Sehubungan itu, Idris yang dilantik pada 1 Mei lepas sebagai pengerusi, bersama Pasukan Petugas Khas FELDA telah melakukan kajian penambahbaikan Kertas Putih Felda termasuk mendapatkan maklum balas daripada semua pihak berkepentingan bagi membentuk Model Baharu FELDA yang lebih baik.

“Tiga perkara utama dalam Model Baharu FELDA ialah rantaian bekalan yang lengkap, pengurusan pinjaman kepada peneroka dan yang ketiga ialah set minda peneroka.

“Set minda ini yang perlu diubah untuk memperbaharui FELDA agar kekal relevan dan kompetitif serta mampu menjana pendapatan lebih tinggi bagi peningkatan sosioekonomi selaras dengan kemajuan negara,” katanya.

Antara inisiatif untuk mengubah set minda, FELDA akan mengadakan latihan Neuro-linguistic programming (NLP) iaitu pendekatan secara psikologikal yang melibatkan penggunaan penganalisaan strategi yang digunakan oleh mereka yang telah berjaya dan diaplikasikan untuk mencapai matlamat persendirian secara menyeluruh kepada warga kerjanya yang kemudiannya akan disampaikan kepada peneroka.

Selain itu, beliau berpendapat FELDA berpotensi besar dan berupaya untuk menjadi penggiat utama gedung makanan negara (keselamatan makanan) kerana FELDA mempunyai tanah termasuk tenaga kerja yang mencukupi berbanding agensi-agensi kerajaan yang lain.

“Agensi-agensi kerajaan lain yang bertanggungjawab bagi mewujudkan keselamatan makanan di negara ini boleh bekerjasama dengan FELDA bagi mencapai matlamat tersebut.

“FELDA ada tanah dan kita ada peneroka untuk melakukan kerja-kerja pertanian, kita ada keupayaan itu, jadi mudah untuk kita berperanan sebagai penyedia keselamatan makanan,” tambahnya.- Bernama

See author's posts


Harga petrol, diesel kekal

KUALA LUMPUR: Harga runcit petrol RON97 dan RON95 serta diesel kekal tidak berubah bagi tempoh 23 Februari hingga 1 Mac.

Dalam satu kenyataan hari ini, Kementerian Kewangan (MoF) berkata RON97 kekal pada RM3.35 seliter, RON95 (RM2.05) dan diesel (RM2.15).

MoF berkata bagi melindungi pengguna daripada kesan kenaikan harga minyak, kerajaan akan mengekalkan harga siling RON95 pada RM2.05 seliter dan diesel pada RM2.15 seliter, biarpun harga pasaran untuk kedua-dua produk telah meningkat melebihi harga siling semasa.

“Kerajaan akan terus memantau harga minyak mentah dunia dan mengambil langkah sewajarnya bagi memastikan kesejahteraan dan kebajikan rakyat terus terjaga,” menurut kenyataan itu. – Bernama

See author's posts


Taipei negara kelapan dalam indeks global bandar pintar

TAIPEI: Taipei berada pada kedudukan kelapan sebagai bandar pintar di dunia, menurut indeks yang diterbitkan oleh Institut Pengurusan Pembangunan Antarabangsa (IMD) pada Khamis, lapor Agensi Berita Pusat Taiwan (CNA).

Ibu negara Taiwan itu jatuh satu kedudukan berbanding tahun lalu dalam indeks IMD, yang memasuki tahun kedua.

Singapura, Helsinki dan Zurich menjadi bandar terpintar di dunia, seperti ditunjukkan indeks tersebut, pada ketika kebimbangan yang semakin meningkat terhadap masa depan bandar-bandar dunia pada era pasca-Covid-19.

IMD yang berpusat di Lausanne meninjau lebih daripada 13,000 orang di 109 bandar, yang ditanya tentang bagaimana mereka menerima kesan teknologi di lima bidang; kesihatan / keselamatan, mobiliti, aktiviti, peluang dan tadbir urus.

“Masih terlalu awal untuk melihat kesan akhir daripada Covid-19. Namun, jelas kita berada pada waktu yang kritikal, dengan krisis kesihatan, krisis ekonomi dan sosial yang kesannya baru sahaja bermula, ” kata Bruno Lanvin, Presiden Pemantau Bandar Pintar IMD, dalam satu kenyataan yang disiarkan di laman web IMD.

“Indeks Bandar Pintar tahun ini menunjukkan  bandar-bandar yang telah dapat menggabungkan teknologi, kepemimpinan dan kekuatan budaya untuk ‘hidup dan bertindak bersama’ yang mampu bertahan dengan lebih baik daripada kesan krisis yang merosakkan,” kata Lanvin dalam kenyataan itu .

“Bandar-bandar ‘pintar’ di dunia tidak sekadar menggunakan teknologi baharu, mereka memastikan ia benar-benar meningkatkan kehidupan warganya,” kata Pengarah Pusat Daya Saing Dunia IMD Arturo Bris, seperti dipetik dalam laporan Reuters pada Khamis.

“Saya berpendapat kita telah beralih ke dunia menyaksikan kita akan lebih berselerak. Kita akan lebih selamat jika kita tinggal di bandar-bandar kecil,” katanya seperti dipetik dalam laporan itu.

Daripada 10 senarai teratas, Auckland, Oslo, Copenhagen dan Geneva berada di kedudukan keempat hingga ketujuh, mendahului Amsterdam dan New York di tempat kesembilan dan ke 10. Abuja, ibu negara Nigeria, Nairobi, ibu negara Kenya, dan Lagos, bandar terbesar di Nigeria, berada di kedudukan terbawah.- Bernama

See author's posts


Mbappe diketepikan tiga minggu

KYLIAN Mbappe akan diketepikan selama “sekitar tiga minggu” setelah terseliuh pergelangan kaki semasa final Piala Perancis, kemungkinan akan terlepas perlwanan suku akhir Liga Juara-Juara UEFA, Paris Saint-Germain menentang Atalanta pada 13 Ogos.

Penyerang antarabangsa Perancis itu terhincut-hincut meninggalkan padang dalam separuh pertama kemenangan 1-0 Jumaat lepas ke atas Saint-Etienne setelah terjahan mengerikan yang menghasilkan kad merah untuk kapten lawan, Loic Perrin.

Paris SG berkata pengimejan perubatan pada hari Selasa telah mengesahkan hasil ujian awal pergelangan kaki kanan yang terseliuh, dengan Mbappe juga mengalami kerosakan ligamen.

Kelab membayangkan jangka masa yang diharapkan untuk kembali pulih adalah “sekitar tiga minggu”, yang bermaksud dia akan terlepas pada final Piala Liga Perancis hari Sabtu menentang Lyon.

Diagnosis itu juga menjadikan Mbappe diragui untuk perlawanan Liga Juara-Juara, Paris SG, walaupun pemain berusia 21 tahun itu dapat kembali jika pasukan Thomas Tuchel mara ke peringkat separuh akhir.

Peringkat terakhir pertandingan utama bola sepak kelab Eropah akan dimainkan dalam kejohanan kalah mati yang unik di Lisbon kerana kesukaran yang disebabkan oleh wabak Covid-19.

Paris SG menentang Atalanta akan menjadi perlawanan suku akhir pertama kejohanan mini ‘Final Eight’ di Estadio da Luz, dengan separuh akhir dirancangkan pada 19-20 Ogos dan final yang akan diadakan pada 24 Ogos. – AFP

See author's posts


Sarawak bina jaringan pejabat luar negara

KUALA LAWAS: Kerajaan Sarawak akan terus membina jaringan pejabat luar negara untuk memastikan produk pertanian, ternakan, perikanan dan hasil tangan dapat dipasar ke peringkat global.

Timbalan Ketua Menteri, Datuk Amar Awang Tengah Ali Hasan memberitahu, setakat ini Kerajaan Sarawak mempunyai pejabat perdagangan di Singapura yang mengimport ikan patin dari Tasik Batang Ai, Belaga dan juga sayur lemidin (midin).

Selain di Singapura, sebuah lagi pusat serupa iaitu Sarawak Pavillion dibuka di tengah pusat perniagaan di Kuala Lumpur yang turut mengumpul produk keluaran Sarawak bagi pasaran di Semenanjung Malaysia.

Awang Tengah yang juga Menteri Pembangunan Bandar & Sumber Asli II dan Menteri Perdagangan Antarabangsa & Industri Terminal Perindustrian dan Pembangunan Usahawan Sarawak berkata demikian pada Majlis Program Jangkauan Komuniti Pertanian (AgriCOP) dan Majlis Penyerahan Enjin Motor Sangkut Daerah Lawas di Dewan Masyarakat Kampung Noor Islam Kuala Lawas semalam.

Turut hadir, Residen Bahagian Limbang Ir Ahmad Denney Ahmad Fauzi, Pengarah Lembaga Pembangunan Wilayah Utara (NRDA) Datu Ubaidillah Latip, Setiausaha Eksekutif Parti Parti pesaka Bumiputera Bersatu (PBB) Sarawak, Datuk Awang Bujang Awang Antek, Pegawai Pertanian Pembangunan Bahagian Limbang Jakaria Rambli dan Pegawai Pertanian Daerah Lawas, Doroup Mail.

Pada masa sama, Awang Tengah juga mengesahkan bahawa sebuah membuka pejabat perdagangan ini di Brunei dan Pontianak, Indonesia.

Oleh itu, adalah penting untuk warga tani, penternak dan nelayan di Sarawak mendalami dan mengaplikasikan teknik pertanian moden untuk meningkatkan produktiviti dan menjamin kualiti.

Kerajaan Sarawak akan terus menyediakan berbagai kemudahan dalam bentuk pinjaman kewangan, geran kewangan, peralatan, teknologi dan pengetahuan.

Jelasnya, paling utama ialah penglibatan serius golongan ini dalam merealisasikan wawasan Sarawak sebagai hub pengeluaran makanan negara dan rantau ini.

Usaha ini bukan sahaja akan menguntungkan rakyat dari segi pertambahan pendapatan, tetapi mampu menyumbang kepada peningkatan ekonomi Sarawak keseluruhannya.

Dalam perkembangan lain, Awang Tengah juga menasihatkan rakyat agar belajar daripada pengalaman pahit di bawah kerajaan Pakatan Harapan (PH) di peringkat pusat selama 22 bulan lalu.

Segala yang mereka janjikan hanya manis dikata kerana hakikatnya banyak pemotongan untuk program bantuan rakyat, projek pembangunan di Sarawak, bantuan kebajikan dan Bantuan Rakyat 1Malaysia, bantuan nelayan dan petani.

Kini, PH muncul balik menjelang pilihan raya negeri Sarawak dengan berbagai janji manis yang akhirnya akan menjerat rakyat kepada keadaan lebih sukar.

Anwar Ibrahim tidak akan berhenti berpolitik sama seperti rakan sekutunya dan mereka yang menubuhkan parti baru di Sarawak untuk menentang Gabungan Parti Sarawak (GPS) atas kerana ingin berkuasa.

Hakikatnya, mereka ini pernah memegang kuasa dan berjawatan penting, tetapi tidak pernah melaksanakan apa yang dilaungkan setelah meninggalkan kerajaan GPS mahupun Perikatan Nasional (PN.)

See author's posts


Perluas perkhidmatan pintar

CYBERJAYA: Perkhidmatan Awan dan Keselamatan Siber untuk kerajaan Malaysia yang dilancarkan oleh Perdana Menteri Tan Sri Muhyiddin Yassin semalam, dijangka membolehkan sektor kerajaan memperluaskan perkhidmatan pintar baharu dengan segera di pelbagai agensi dengan kos pelaksanaan lebih rendah.

Perkhidmatan berkenaan akan menyediakan keupayaan yang lengkap merangkumi perkhidmatan awan secara menyeluruh termasuk infrastruktur-sebagai-perkhidmatan, platform-sebagai-perkhidmatan, perisian-sebagai-perkhidmatan, perkhidmatan profesional awan serta perkhidmatan awan terurus bagi kerajaan.

Majlis yang diadakan di Pusat Data Teras Lembah Klang TM ONE (KVDC) di sini, turut dihadiri oleh Menteri di Jabatan Perdana Menteri (Ekonomi) Datuk Seri Mustapa Mohamed.

Pada majlis itu, perdana menteri telah menyaksikan pemeteraian perjanjian antara Telekom Malaysia Bhd (TM) dengan Unit Pemodenan Tadbiran dan Perancangan Pengurusan Malaysia dan Cloud Connect Sdn Bhd untuk Panel Pengkomputeran Awan Berpusat TM serta Penyedia Perkhidmatan Terurus TM.

Muhyiddin juga menyerahkan surat lantikan TM sebagai Penyedia Perkhidmatan Awan bagi kerajaan kepada Pengerusi TM, Tan Sri Mohd Bakke Salleh sebelum dibawa melawat ke KVDC yang mempamerkan ekosistem Awan dan Keselamatan Siber TM ONE.

Mengenai perkhidmatan yang dilancar hari ini, Pegawai Eksekutif Kumpulan TM Imri Mokhtar berkata syarikat telekomunikasi itu bersedia untuk mempercepatkan penerimaan digital sektor awam dengan himpunan penyelesaian yang komprehensif merangkumi awan, pusat data dan keselamatan siber menerusi perkhidmatan itu.

“Kami yakin dengan kemampuan teknikal dan kepakaran tempatan TM yang setanding dengan kepakaran antarabangsa, TM dapat menyediakan penyelesaian terbaik untuk kerajaan selaras dengan pelan transformasi digital kerajaan,” katanya kepada pemberita selepas majlis pelancaran perkhidmatan berkenaan.

Menurutnya, inisiatif ini juga dapat mempertingkatkan penyampaian perkhidmatan kepada rakyat dan memacu penerimaan digital di seluruh negara.

Ditanya mengenai tempoh permulaan dan pelaksanaan perkhidmatan itu, Imri berkata ianya bergantung kepada pelan yang diumumkan kerajaan dan TM bersedia untuk melaksanakan inisiatif itu pada bila-bila masa.

Mengenai jaminan keselamatan siber negara pula, beliau berkata TM bekerjasama dengan 300 jurutera terlatih dari Angkatan Tentera Malaysia (ATM) serta CyberSecurity Malaysia.

Beliau turut menambah syarikat telekomunikasi itu akan membuat pelaburan untuk pusat data di beberapa kawasan yang telah dikenal pasti, termasuk Cyberjaya dalam masa yang terdekat.

Pada masa ini, katanya TM mempunyai lapan pusat data di Malaysia dan satu di Hong Kong, dengan dua daripadanya mendapat penarafan Tier III yang menawarkan perkhidmatan awan bertaraf dunia. – Bernama

See author's posts


Jacinda Ardern menang besar

AUCKLAND: Perdana Menteri New Zealand, Jacinda Ardern meraih kemenangan besar dalam pilihan raya negara itu pada Sabtu.

Kebanyakan undi sudah dikira dan Parti Buruh Ardern telah memenangi 49 peratus undi dan dijangkakan beliau akan menang dengan mendapat majoriti mutlak dalam Parlimen negara itu – sesuatu yang jarang berlaku.

Parti lawan yang hanya mendapat 27 peratus undi telah mengakui kekalahan mereka walaupun kiraan masih belum berakhir.

Undian yang pada awalnya dijadualkan pada bulan September ditunda sebulan selepas wabak Covid-19 melanda negara itu.

Pengundian bermula pada jam 9 pagi waktu tempatan dan ditutup pada pukul 7 petang.

Lebih daripada sejuta pengundi telah menjalankan tanggungjawab mereka dalam pengundian awal yang dibuka pada 3 Oktober lepas.

Kecemerlangan Ardern mengawal penularan Covid-19 di negara itu dikatakan menjadi faktor utama beliau memperolehi kemenangan besar dalam pilihan raya kali ini.

Semasa kempen baru-baru ini, Ardern disambut bagaikan bintang apabila masuk ke pusat beli belah di mana ramai orang berswafoto dengannya.

Popularitinya melonjak awal tahun ini setelah berjaya memimpin usaha melawan Covid-19 tatkala banyak negara lain terjejas teruk.

Pada masa ini, tiada penyebaran virus dalam kalangan komuniti direkodkan di negara yang mempunyai populasi penduduk seramai lima juta orang itu.

Penduduk di negara itu juga kini tidak lagi diwajibkan memakai pelitup muka atau menjaga penjarakan fizikal.-AFP

See author's posts


PM menghadap Agong di Istana Negara

KUALA LUMPUR: Perdana Menteri Tan Sri Muhyiddin Yassin tiba di Istana Negara hari ini bagi menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Kenderaan rasmi Muhyiddin dilihat memasuki pintu utama Istana Negara pada 7.50 pagi.

Secara kebiasaannya, Muhyiddin selaku Perdana Menteri akan menghadap Seri Paduka sebelum mesyuarat Kabinet berlangsung pada Rabu, bagi menyembah maklum perkembangan pentadbiran negara.

Difahamkan, Yang di-Pertuan Agong dijadual menerima menghadap ketua-ketua parti politik negara, termasuk Muhyiddin selaku Presiden Bersatu, secara berasingan bermula semalam.

Pada 8.56 pagi, kenderaan rasmi Muhyiddin dilihat beredar meninggalkan Istana Negara, selepas selesai sesi menghadap Yang di-Pertuan Agong. – Bernama

See author's posts


Lakukan amalan kebersihan

SHEILA ZAIDI

SERIAN: Semua golongan masyarakat perlu memainkan peranan
penting dan mengamalkan amalan kesihatan dan kebersihan pada setiap masa dalam
situasi penularan wabak Covid-19 ini.

Ahli Dewan Undangan Bukit Semuja John Ilus berkata,
setiap individu perlu memberikan kerjasama dan jujur sekiranya pernah mempunyai
kontak dekat dengan mana-mana kluster Covid-19 ini.

“Hal ini adalah untuk mengelak wabak ini merebak bukan
sahaja dalam kalangan keluarga tetapi juga pegawai kesihatan yang menjalankan
pemeriksaan.

“Justeru, adalah menjadi tanggungjawab kita semua untuk
memutuskan rantaian penularan wabak ini demi kesejahteraan dan kesihatan
semua,” katanya kepada pemberita dalam satu kenyataan semalam.

Menurut John, beberapa ketua kampung dan Jawatankuasa
Kemajuan dan Keselamatan Kampung (JKKK) di kawasannya telah mengambil tindakan
yang tepat dengan menghalang kemasukan orang luar ke kampung mereka.

Katanya,mereka telah bertindak dengan meletakkan notis
amaran yang tidak membenarkan pelawat daripada luar untuk berkunjung ke kawasan
kediaman mereka.

Beliau turut menggalakkan JKKK, penduduk kampung dan
masyarakat mematuhi semua arahan dan garis panduan yang telah ditetapkan dan
dikuatkuasakan sepanjang tempoh PKP ini tambahan pula Serian kini telah menjadi
salah satu kawasan ‘hotspot’ untuk Covid-19.

Katanya, kita tidak mahu situati seperti ini berterusan
kerana banyak kesan negatif yang akan dihadapi.

Namun, jelas John, kita tetap perlu bersedia kerana tidak
tahu bagaimana dan apa yang akan berlaku pada gelombang yang seterusnya.

Isnin lalu, Sarawak telah mencatatkan tiga kematian
dengan 76 kes positif akibat virus ini di Kuching, Serian, Betong, Sarikei,
Bintulu, Miri dan Limbang.

Tindakan yang diambil oleh kerajaan dengan mengguna pakai
khidmat Angkatann Tentera Malaysia (ATM) untuk memantau pergerakan orang awam
sepanjang tempoh PKP menunjukkan kerajaan tidak mengambil ringan akan perkara
ini.

“Oleh yang demikian, kita perlu mematuhi segala arahan
yang telah ditetapkan sekiranya tidak mahu tempoh PKP ini dilanjutkan.

“Kita juga tidak mahu negara kita menjadi seperti Itali
seperti yang dilaporkan yang mana Perdana Menteri mereka telahpun mengumumkan
menyerah kalah kepada penularan wabak ini,” tegasnya.

John turut merakamkan ucapan penghargaannya kepada
pasukan barisan hadapan yang telah berkorban demi kesejahteraan seluruh rakyat.

Katanya, beliau mendapat maklum balas daripada beberapa
pihak yang menyatakan bahawa rakyat semakin akur dan faham akan arahan yang
dikeluarkan.

Banyak yang memberikan kerjasama dan diharapkan ia akan
berterusan sehingga keadaan semasa berada dalam situasi terkawal, tambahnya.

See author's posts


15 pemain sape sahkan kehadiran sertai bengkel 19-22 Jun ini

KUCHING:  Seramai 15 peserta telahpun mengesahkan penyertaan mereka dalam Bengkel Sape 2023 yang akan diadakan dari 19 hingga 22 Jun ini di Kuching.

Ketua Eksekutif Yayasan Perpaduan Sarawak (YPS), Datu Aloysius J. Dris berkata, bengkel empat hari itu menyasarkan golongan belia pelbagai kaum yang berminat mendalami pembelajaran terhadap alat muzik tradisional itu.

“Pembelajaran ini bakal dimanfaatkan sekiranya ia dijadikan sebahagian daripada portfolio alat muzik para peserta secara meluas.

“Para peserta terdiri daripada golongan belia datangnya dari Sabah, Semenanjung dan rakyat tempatan bakal

“Acara ini bertujuan menarik minat belia untuk lebih mendekati instrument tersebut disamping memanfaatkan populariti sape di kalangan belia di Sarawak dan di Malaysia secara keseluruhannya.

“Selain itu, YPS juga berhasrat untuk menyatukan mereka sebagai sebahagian daripada niat strategik yang unik, menggunakan Sape sebagai faktor penyatuan untuk meneruskan minat muzik dan kerjaya anak muda kita di Malaysia,” katanya pada sidang media di Muzium Budaya Borneo, hari ini.

Alat muzik asli Sarawak yang legenda ini akan menjadi faktor pengikat di kalangan pemuzik muda dan bersama-sama mereka akan membina minat muzik di bawah panji Sape.

“Kem ini akan dikendalikan oleh pemuzik profesional tempatan iaitu lagenda sape iaitu Matthew Ngau, komposer, Narawi Rashidi, Maestro Sape Sarawak, Jerry Kamit dan penyelidik serta ahli akademik tempatan UNIMAS, Dr. Connie Lim.

“Individu utama ini akan berkongsi pengetahuan dan pengalaman mendalam mereka tentang sape sebagai alat muzik, asal usulnya dan perjalanan muzik sape di seluruh dunia,” katanya lagi sambil memberitahu YPS mungkin akan mengadakan acara seperti ini pada tahun akan datang.

“ Selepas ‘pengijazahan’ mereka, peserta ini akan menjadi ‘Duta Sape YPS.’ Ia sememangnya akan menjadi peristiwa penting bagi YPS untuk memanfaatkan kem ini untuk memproyeksikan penjenamaan dan pengimejan korporatnya kepada pihak berkepentingan kami, orang ramai dan golongan belia khususnya,” katanya.

Majlis penutup akan disempurnakan oleh Tuan Yang Terutama, Pengerusi Lembaga Pemegang Amanah YPS dan juga Yang di-Pertua Negeri Tun Pehin Sri Abdul Taib Mahmud pada 22 Jun di Muzium Budaya Borneo.

Bagi menandakan berakhirnya bengkel tersebut, duta-duta sape akan mengadakan konsert mini yang dinamakan ‘Konsert Perpaduan Petang’ pada 22 Jun mulai 7.30 malam seterusnya di Amphitheatre Godown, Tebingan Kuching.

Konsert selama sejam itu akan menampilkan duta-duta ini memakai pakaian tradisional lengkap mereka yang menerajui persembahan pentas malam sape.

Oleh Nur Ain Otsman

See author's posts


Guimaraes sasar status ‘legenda’

KEBIMBANGAN Newcastle tersingkir dari Liga Perdana Inggeris telah lama hilang selepas jendela perpindahan pertama kelab di bawah pemilikan dana kekayaan kerajaan Arab Saudi.

Dan pembelian terbesar mereka pada jendela perpindahan Januari, Bruno Guimaraes menjaringkan dua gol untuk menewaskan Leicester 2-1 di St. James’ Park kelmarin.

Leicester juga memberi tumpuan kepada pertandingan Eropah kerana mereka berjaya mara ke empat pasukan terakhir Liga Conference UEFA pada pertengahan minggu.

Tetapi Foxes mendahului apabila Ademola Lookman menamatkan sepakan sudut yang digarap dengan baik.

Guimaraes menyudahkan sepakan sudut untuk menyamakan kedudukan selepas dibenarkan selepas semakan VAR.

Pemain dari Brazil itu menanduk masuk gol kemenangan dengan hampir sentuhan terakhir permainan selepas kerja cemerlang Joe Willock di sayap kiri.

“Saya mahu menjadi legenda di sini,” kata Guimaraes, yang yuran perpindahannya dari Lyon boleh meningkat sehingga 40 juta pound.

“Kami berhak mendapatnya jadi ia adalah luar biasa untuk menjaringkan gol seperti itu, ia adalah gol pertama saya di sini.”

Newcastle naik ke tangga ke-14, manakala Leicester kekal di tangga kesembilan. – AFP

See author's posts


Juluk ati deka numbuhka produksyen kediri empu

UTAI ke besai selalu bepun ari utai ti mit. Juluk ati ti mit nyadi pun pengawa tauka pemujur ke besai. Nadai salah ngembuan juluk ati tauka ‘dream’ laban nya pun singkang nuju pemujur enggau pemansang. Orang ke nadai juluk ati baka apung balu; kin kia dibai pasang nadai tunga enggau pengujung. Kitai mensia ke nadai batang tuju ba idup diri lubah mansang enti dibandingka enggau orang ke bisi juluk ati tauka meras ba pengawa diri. Orang ke baka tu deka tetemuka pemujur sebarang maya.

Minggu tu ruang pemerindang maika kitai siti band ke ngembuan juluk ati deka numbuhka produksyen kediri empu. Rentak Pengabang Band madahka penatai diri ari Kanowit. Sebedau ngena nama Rentak Pengabang Band, band tu dulu suba dikelala enggau nama Mixxcell Band. Ditumbuhka dalam taun 2005, raban Rentak Pengabang Band diatu semina tinggal empat iku iya nya Wandie Alie (vokalis / drummer), Brandon (lead), Nariey (rhythm) enggau Nicholas (bassist). Rentak Pengabang Band suah nyadi band pengiring ba mayuh bengkah pengerami nyengkaum ngiring artis popular Iban ba mayuh bengkah tempat. Kenyau ari taun 2005 ngagai 2016, sida sebuat kala dikangauka orang merindang ba Pesta Kanowit enggau Pesta Pakan.

LAGU ENGGAU MUZIK

Nyadi band pengiring enda tentu mudah laban enda ulih enda nemu mayuh bengkah bansa lagu tauka lagu orang. Artis band bisi bida laban sida semina bemainka lagu sida iya aja lalu enda kelalu irau ati laban semina betatika lagu sida iya aja. Wandie Alie ke nyadi ketuai band madah maya ke benung aktif ngiring artis popular suba, sida sebuat nyendiaka diri belatihka lagu artis ti deka belagu begulai enggau sida enda ngira siang enggau malam. Penanggul ke pemadu besai ku iya enti lebuh sekeda raban band benung gawa ba menua bukai. Nya kadang-kadang ku iya nyadi ke kebuah sekeda band bepechah enggau pangan diri. Taja pan pia, nya ukai ketegal laya tang ketegal nitih ke periuk asi diri empu.

SINGLE – NINJAU NUAN

Tebal agi artis baru ngeluarka single sebedau ngeluarka album penuh. Tuju album single nya dikena ngabas diri; sekali ke diterima peminat lagu Iban tauka enda. Lagu ti badas ukai semina bepanggai ba vokal penanyi tang iya mega bepanggai ba melodi lagu, leka lagu enggau muzik. Kelimpah ari nya, klip video mega beguna endar laban lagu nya agi tau kena pejai orang enti klip video enda manggai ba standard ti dikedekaka peminat.

Single Ninjau Nuan ari Rentak Pengabang Band tau dikumbai chukup benasit laban lagu nya digaga tauka dipekuhka mayuh orang ke udah bisi nama ba industri muzik Iban.

“Lagu Ninjau Nuan tu dirikot kami ba CJNR Studio di Sibu Jaya. Melodi lagu tu digaga komposer Nicklesdom (ari Kanowit) lalu leka iya digaga aku empu dalam taun 2012 suba. Muzik Ninjau Nuan mega digaga kami empu tang udah nya digaga baru (new music arrangement) ulih Cami Ranyai, ba Ranyai Studio di Kuching,” ku Wandie Alie ngepunka saut iya ba randau kami duai.

Ditanya cherita dalam single Ninjau Nuan, Wandie Alie madahka lagu nya tau dikumbai chukup ‘special’ laban iya berindik ari kenang cherita ke amat bisi nyadi.

“Lagu Ninjau Nuan nya ngenang dua iku orang ke benung besulu. Taja pia seduai iya beserara laban mayuh penanggul ti enda ulih diseliah. Taja ati seduai iya sama sayauka pangan diri tang seduai iya nerima pekara nya enggau ati tebuka; laban sigi nemu diri nadai selatan idup tauka ‘jodoh’.

“Leka enggau melodi lagu tu chukup badas laban ba pengujung cherita seduai ke bepangan nya tadi semina baka nyaga sulu ke ungkup orang bukai. Kebuah pia laban seduai sama-sama diempu orang bukai udah nya,” ku Wandie Alie becherita pasal Ninjau Nuan.

Lebuh dipinta meri penerang ke dalam agi sentang lagu nya, Wandie Alie enda tentu berani madaka cherita nya cherita ke amat bisi nyadi ba iya empu. Leka lagu Ninjau Nuan ku Wandie Alie endang mayuh bepanggai ba utai ke amat nyadi. Nya mih kebuah sekeda ari lagu balad tau ngasuh ai mata lebuh keberai kelebih agi enti leka lagu nya bisi mansa jerita pengidup diri. Ba sentang lagu Ninjau Nuan, Wandie Alie ngaku iya endang cherita ke amat bisi nyadi enda tentu jauh ari pengidup iya empu.

PERANSANG ARTIS BARU

Kelimpah ari aktif bemain band Wandie Alie mega aktf ngaga lagu sereta meri peransang ngagai orang bukai. Ba industri pemerindang, orang ke meri peransang tauka selalu meri motivasyen nya raban orang ke chukup beguna ba bagi pengawa ngangkatka lagu Iban. Sida ke udah nyadi artis popular diatu dulu diperansang bala apai indai tauka orang bukai ke semak enggau sida. Orang ke meri peransang tentu ngembuan penemu enggau peneleba ke mayuh sereta manah.

“Ngagai bala nembiak ke baru deka ngangkatka diri nyadi penanyi, aku arapka sida iya nyadi sida iya empu. Nyadi mih diri empu; reti nya mantaika gaya enggau penemu diri empu tang ukai kelalu nunda tauka niru gaya enggau chara orang bukai.

“Nadai salah enti kitai ngaga lagu baka chara lagu bansa bukai tang taja pan pia kitai enda tau ninggalka rentak asal kitai Iban. Enti ulih daya idup bansa Iban patut bisi dalam lagu ti digaga. Lagu Iban sigi patut nyereminka bansa Iban. Dia mih kitai mantaika gaya idup nyengkaum pekayan, pemakai enggau pendiau kitai dalam rumah. Nya mih kebuah lebuh kitai ngaga klip video kitai patut beati-ati laban enti salah gaya salah chara kitai tau ngemalu bansa diri,” ku Wandie Alie ngelalau nembiak rebak baru.

Aku besetuju enggau penemu Wandie Alie sentang kualiti lagu enggau muzik lagu kitai Iban. Badas amat enti lagu kitai ulih ngangkatka pemanah pendiau enggau nama kitai Iban. Chunto ke pemadu manah nya lagu k-pop enggau hip-hop ari Korea, Jepun enggau sekeda menua barat ke bukai. Kitai tetarit ati laban pekayan, fesyen bok enggau tanda sida. Penanyi sida ukai semina bajik / sigat tang pendiau sida mega narit ati. Ari pemanah utai nya tadi sida udah nyual menua Jepun, Korea, China enggau ke bukai. Ukai utai ke enda masuk akal enti rayat Malaysia sanggup nemuai ngelantangka ati ke menua nya laban kitai tingatka menua ti chukup badas baka ke dipeda kitai dalam klip video.

TERIMA KASIH

“Aku meri besai terima kasih ngagai Cami Tan ari Ranyai Studio Kuching, Dicky J Ding, Mr Nanong, Jeff Adeng ari CJNR Studio, Nicklesdom ke nyadi komposer lagu aku. Meri besai terima kasih mega ngagai kami sebilik laban seruaran nyukung pengawa kami ke nyadi pemerindang. Bala pangan ba faceboook mega selalu meri peransang lalu bekunsika penemu pasal lagu enggau muzik. Kaul enggau sukung ngagai pangan diri mih utai ke pemadu beguna ba industri tu. Kebuah pia laban enti kitai semina ngatika diri empu aja, pengawa seni kitai tetap enda mansang,” ku Wandie Alie ngujungka randau kami duai.

Dikarang: MR TUBAI PENGERINDU

See author's posts


Graduan digesa hayati sejarah kemerdekaan negara

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyeru para graduan agar sentiasa mengingati dan menghayati sejarah kemerdekaan negara.

Seri Paduka bertitah penghayatan sejarah adalah penting untuk membangkitkan kesedaran dan kecintaan kepada negara serta menghargai nikmat kemakmuran yang dikecapi sekarang.

“Generasi pewaris negara harus sentiasa menghayati dan mengambil iktibar daripada sejarah. Ini kerana manusia yang tidak belajar daripada sejarah akan mengulangi kesilapan sama berulang kali.

“Kerana itu para cendekiawan dunia menyatakan bahawa identiti nasional sesuatu bangsa dan negara ditentukan oleh batasan waktu yang berkait rapat dengan sejarah,” titah Al-Sultan Abdullah dalam titah diraja pada Majlis Konvokesyen Ke-17 dan 18 Universiti Kuala Lumpur (UniKL) di sini semalam.

Turut berangkat Raja Permaisuri Agong Tunku Azizah Aminah Maimunah Iskandariah. Hadir sama Pro-Canselor UniKL Datuk Seri Mahdzir Khalid yang juga Menteri Pembangunan Luar Bandar dan Pengerusi Majlis Amanah Rakyat (MARA) Datuk Seri Azizah Mohd Dun.

Al-Sultan Abdullah yang juga Canselor UniKL bertitah pembinaan bangsa Malaysia dapat dicapai menerusi kefahaman dan penghayatan kepada sejarah negara.

“Justeru, usaha-usaha untuk memupuk identiti nasional dan menanam semangat nasionalisme hendaklah bergerak seiringan dengan usaha untuk menghayati sejarah bumi yang dipijak dan tanah tumpahnya darah kita,” titah Seri Paduka.

Sementara itu, Seri Paduka menzahirkan pujian kepada UniKL yang mempelopori pelbagai bidang teknologi baharu seperti tenaga lestari, kenderaan elektrik, data besar,Internet Pelbagai Benda (IoT) dan aeroangkasa.

Seri Paduka bertitah UniKL hendaklah terus meneroka bidang-bidang baharu demi membina keupayaan masa depan masyarakat dan negara sehingga melonjakkan negara setanding negara maju yang lain.

Terdahulu, pada majlis sama Seri Paduka turut memasyhurkan Mahdzir dan Azizah sebagai Pro-Canselor baharu UniKL dan berkenan mengurniakan watikah pelantikan jawatan itu kepada kedua-duanya.

Sebanyak 10,547 graduan terbabit dalam majlis konvokesyen bagi 2020 dan 2021 yang tertangguh selama dua tahun.

Ia diadakan sebanyak 13 sesi bermula semalam hingga 17 Ogos.  – Bernama

See author's posts


Atasi masalah kekurangan pemandu pelancong

KUCHING: Kementerian Pelancongan, Kesenian dan Kebudayaan telah bekerjasama dengan Kementerian Pelancongan, Kesenian dan Kebudayaan Malaysia (MOTAC) dan College  Saujana Academy of Hospitality And Tourism (SATT) dalam kursus pemandu pelancongan khas wilayah (Kuching) untuk mengatasi kekurangan pemandu pelancong di negeri ini.

Menteri Pelancongan, Kesenian dan Kebudayaan, Datuk Karim Rahman Hamzah berkata, langkah ini adalah untuk meningkatkan aktiviti pelancongan dan meningkatkan kecekapan penyampaian perkhidmatan industri pelancongan Sarawak.

Katanya, terdapat 21 peserta yang telah mendaftar untuk Kursus Serantau Pemandu Pelancong (RSTG) kursus 2020 untuk pengambilan Kuching yang bermula dari 12 Oktober lepas.

“Untuk mengatasi kekurangan Pemandu Pelancong di Miri, seramai 19 pemandu pelancong berjaya lulus pada 8 Julai 2020 dari Kursus RSTG yang dianjurkan oleh pihak kementerian  dengan kerjasama MOTAC dan SATT College,” katanya.

Beliau berkata demikian pada sidang media Majlis Pelancaran Kursus Pemandu Pelancong Khas Wilayah (Kuching) pengambilan 2020 di Bangunan Baitulmakmur II, di sini, semalam.

Beliau berkata, selain menganjurkan beberapa siri kursus RSTG, selama musim pasca-Covid- 19, kementerian juga terus melabur tepat pada masanya untuk peningkatan kemampuan dan peningkatan berterusan para pemain industri pelancongan.

“Ini khususnya kepada Kursus pemasaran berkaitan digital, Kursus kemahiran melengkapkan barisan hadapan, Pelancongan Berasaskan Komuniti, Latihan Kraftangan dan banyak lagi.

“Dengan adanya kursus seperti ini ia sekaligus dapat meningkatkan pengetahuan, kemahiran dan sikap yang dipertingkatkan akan mempersiapkan pengusaha dan pelancongan industri pelancongan kami untuk kepulangan pengunjung dalam masa terdekat.” Ujarnya.

Tambah beliau lagi, untuk melengkapkan operator dan pelancongan industri pelancongan , kementerian turut memberi peluang kepada  e-pembelajaran.

“Kementerian saya telah bekerjasama dengan Pustaka Negeri untuk menghubungkan Platform PANDei untuk akses ke kursus E-Pelancongan.

“Empat modul Online E-Pelancongan dalam versi Bahasa Malaysia diformulasikan untuk menyokong pembelajaran dan seiring dengan trend pembelajaran digital global, serta inisiatif dan polisi teknologi digital negara.

“Program-program ini akan dilancarkan secara berperingkat-peringkat untuk melengkapkan peserta industri dan tempatan komuniti disamping itu sijil akan diberi selepas kursus tamat,” Jelas beliau.

Oleh Jeakqleyn Yacho

See author's posts


AS mahu edar vaksin percuma

Washington: Amerika Syarikat (AS) akan memastikan vaksin Covid-19 diedarkan secara percuma kepada rakyatnya.

Pegawai kanan Jabatan Kesihatan negara itu, ia jika vaksin berkenaan terbukti berkesan.

“Kita tidak akan melonggarkan prosedur penilaian terhadap vaksin itu dan ia diharap akan diluluskan (penggunaannya),” katanya kepada pemberita.

Washington sebelum ini sudah melabur AS$10 bilion (kira-kira RM41 bilion) dalam enam projek pembangunan vaksin.

Selain itu, ia menandatangani perjanjian bagi pembekalan vaksin yang diluluskan penggunaannya. Dos berkenaan akan dibiayai oleh kerajaan.

Bagaimanapun, doktor atau klinik yang menyediakan perkhidmatan perubatan tetap perlu dibayar.

Namun, sebahagian besar kos ini sudah diliputi oleh insurans awam dan persendirian.

“Kita berada dalam landasan tepat untuk membekalkan ratusan juta dos vaksin menjelang Januari 2021,” katanya.

Pengarah Institut Kesihatan Kebangsaan (NIH) Francis Collins berkata, pihaknya optimis terdapat sekurang-kurangnya satu vaksin akan berjaya diluluskan dan diedarkan, sebelum akhir tahun ini.

Bagaimanapun, ada pihak yang bimbang pentadbiran mungkin melonggarkan prosedur keselamatan dalam usaha memastikan vaksin itu dapat dibekalkan sebelum pemilihan Presiden AS, November ini.

Rusia sudah meluluskan vaksin Covid-19 sebelum bermulanya fasa terakhir ujian klinikal dengan ia disuntik kepada ribuan sukarelawan bagi mengetahui keberkesanannya.

“Saya berharap rakyat Rusia akan membuktikan vaksin berkenaan selamat dan berkesan, tetapi saya ragu-ragu mengenai perkara itu, ” kata pegawai kanan penyakit berjangkit AS, Anthony Fauci.-AFP

See author's posts


Tun Taib hadiri majlis sambutan Ma’al Hijrah

KUCHING: Yang di-Pertua Negeri Sarawak, Tun Pehin Sri Abdul Taib Mahmud bersama Toh Puan Datuk Patinggi Raghad Kurdi Taib telah menghadiri Majlis Doa Akhir dan Awal Tahun Hijrah Sempena Sambutan Ma’al Hijrah Peringkat Negeri Sarawak 1442H yang diadakan di Masjid Al-Abyad, Matang Jaya di sini, semalam.

Majlis yang dihadiri seramai 600 orang itu dimulakan dengan bacaan Yassin yang dipimpin oleh Imam Besar Negeri, Sahibul Fadhillah Dato Mustapha Kamal Ahmad Fauzi kemudian diikuti oleh bacaan doa akhir tahun dan solat fardu Maghrib berjemaah.

Sejurus selepas itu disambung dengan bacaan doa awal tahun serta tazkirah Ma’al Hijrah yang disampaikan oleh Mufti Negeri, Sahibus Samahah Datu Kipli Yassin.

Pada majlis yang sama, Ketua Menteri Sarawak,  Datuk Patinggi Abang Johari Tun Openg turut menyampaikan amanat.

Dalam amanatnya, beliau menyeru supaya umat Islam di Sarawak agar terus diperkasakan untuk melahirkan generasi islami dan golongan mudanya dapat bergelar Ulul Albab atau dalam kata lain generasi yang dinamik, berdaya saing, berdaya maju dan penuh nilai-nilai keunggulan.

Selain itu, Tun Taib turut menyampaikan sumbangan dana daripada Kerajaan Sarawak untuk menaik taraf Masjid Al-Abyad berjumlah RM 915 ribu kepada Pengerusi Masjid, Ustaz Akhir Ahmad.

Kemudiannya, tetamu kenamaan serta jemputan yang hadir menunaikan solat fardhu Isya‘.

Turut hadir ialah Menteri Muda di Jabatan Ketua Menteri dan Menteri Muda Utiliti Sarawak Datuk Dr Abdul Rahman Junaidi serta tetamu kehormat yang lain.

See author's posts


Beri fokus terhadap kebajikan rakyat

NURZILLA MOHAMAD

SIBU: Menteri
Muda Pendidikan dan Penyelidikan Sains dan Teknologi, Dr. Annuar Rapa’ee, mahu semua pihak memberi fokus
terhadap kebajikan rakyat yang terjejas dengan pelaksanaan PKP.

Katanya, beberapa portal berita telah tampil mendakwa beliau mengawal dana
bantuan Covid-19 daripada Kerajaan Sarawak berjumlah RM1 juta untuk lima
kawasan Dewan Undangan Negeri (DUN) di Sibu.

“Saya tidak mahu fokus terhadap isu tersebut buat masa ini dan saya
mahu perkara mengarut ini dihentikan segara.

“Fokus saya pada waktu ini adalah untuk memerangi penularan Covid-19,
bukannya berperang dengan fitnah dari dakwaan palsu semata-mata.

“Saya tidak mahu membazir masa dengan melayan semua isu ini. Jika
tidak, rakyat akan terkesan,” katanya pada sidang media di Pejabat Residen
Bahagia Sibu, semalam.

Dr. Annuar
menegaskan perkara itu apabila ditanya oleh pemberita sama ada beliau akan
membuat laporan polis atau mengambil tindakan undang-undang terhadap portal
yang mendakwa beliau mengawal dana bantuan Covid-19 tersebut.

Beliau turut menegaskan bahawa beliau tidak mempunyai kuasa atau peranan
untuk mengawal dana berjumlah RM1 juta dari Kerajaan Sarawak itu.

Katanya, dana tersebut disalurkan terus ke akaun Jawatankuasa Pengurusan
Bencana Bahagian Sibu (JPBBS) yang dipengerusikan oleh Residen Bahagian Sibu
Charles Siaw.

“Semua duit tersebut tidak masuk ke akaun saya atau ke akaun Pusat
Khidmat (Nangka) saya. Jadi bagaimana saya boleh mengawal wang tersebut.

“Saya juga tidak mengawal pesanan pembelian barangan makanan dan
pembekal mana yang layak, sedangkan semua ini dilakukan oleh Pejabat Residen
dan Jabatan Kebajikan Masyarakat,” katanya.

See author's posts


Masa depan sukan tinju cerah

UNTUK ALBUM… Dato Sri Abdul Karim rahman Hamzah, Datuk Francis Harden Hollis, Dayang Noorazah Awang Sohor dan tetamu khas bergambar kenangan sebaik sahaja berakhir Kejohanan Tinju Terbuka Sarawak dan Remaja Tertutup 2022 di Bandar Simanggang, kelmarin.

SUKAN tinju memiliki masa depan yang cerah di Sarawak, kata Menteri Belia dan Sukan, Dato Sri Abdul Karim Rahman Hamzah.

Menurut beliau perkara itu terbukti apabila Kejohanan Tinju Terbuka Sarawak dan Remaja Tertutup 2022 yang dianjurkan dekat sini bermula dari 15 hingga 21 Jun lepas berjaya menarik penyertaan ramai peserta dari dalam dan luar negara.

“Kejohanan ini bukan sahaja menarik minat penyertaan peninju dari luar negara, Semenanjung Malaysia, daerah dan kelab-kelab tinju dari dalam negeri ini malah turut meraih minat yang begitu tinggi daripada penduduk tempatan di Sri Aman.

“Berdasarkan kepada sambutan ini saya yakin sukan tinju di Sarawak akan dapat berkembang ke tahap lebih baik pada masa akan datang,” katanya yang juga Menteri Belia, Sukan dan Pembangunan Usahawan.

Karim berkata demikian ketika ditemui media pada Majlis Penutupan Kejohanan Tinju Terbuka Sarawak dan Remaja Tertutup 2022 yang berlangsung di Stadium Tertutup Sri Aman dekat bandar ini malam kelmarin.

Selain itu kejohanan berkenaan menurut beliau juga berperanan sebagai satu persiapan buat atlet Sarawak untuk bersaing dalam acara tinju pada Sukan Malaysia (SUKMA) yang akan bermula pada 16 September ini.

“Kejohanan berkenaan juga secara tidak langsung akan membantu kita untuk mengukur tahap keyakinan dan kemampuan pasukan tinju Sarawak dalam SUKMA itu nanti.

“Kita menyasarkan sekurang-kurang satu pingat emas pada temasya sukan itu. Bagaimanapun harapan saya ialah untuk melihat pasukan tinju Sarawak dapat meraih lebih daripada satu pingat emas,” katanya.

Terdahulu Kejohanan Tinju Terbuka Sarawak dan Remaja Tertutup 2022 berkenaan anjuran Persatuan Tinju Negeri Sarawak (SABA) dan Perbadanan Sukan Negeri Sarawak (PBNS).

Sramai 114 peninju dari satu pasukan negara luar, tiga pasukan negeri, tujuh pasukan daerah serta lima kelab berentap merebut kejuaraan dalam Kejohanan Tinju Terbuka Sarawak 2022 dalam dua kategori iaitu Elite dan Remaja.

Pasukan berkenaan terdiri daripada Singapura, Sarawak, Johor, Terengganu, Saratok, Samarahan, Sri Aman, Serian, Limbang, Kapit, Bintulu, MSN, 10 RS B, 10 RS, Black Eagle dan Asajaya.

Turut hadir Timbalan Menteri Pendidikan, Inovasi dan Pembangunan Bakat, Datuk Francis Harden Hollis, Ahli Dewan Undangan Negeri (ADUN) Lingga, Dayang Norazah Awang Sohor dan Presiden SABA, Dato Rahman Lariwoo.

Setiausaha Tetap Kementerian Belia, Sukan dan Pembangunan, Nancy Jolhi, Timbalan Residen Sri Aman merangkap Pengerusi Penganjur Bersamanya, Elvis Didit, Pengerusi Pengelola Kejohanan, Dr Robert Lingga Manggie dan Pengerusi Persatuan Pengadil Tinju Malaysia, Mejar (B) Wan Abdul Hamid Wan Mahmud.

Sekitar 2,000 hingga 3,000 penduduk memenuhi Stadium Tertutup Sri Aman untuk menyaksikan lima perlawanan akhir yang berlangsung di situ bermula jam 8 malam kelmarin.

Oleh VALENTINE NGUMBANG

See author's posts


Wanita maut dipercayai dilanggar lari

SIBU: Seorang wanita maut selepas motosikal ditungganginya dipercayai dilanggar lari dalam kejadian berlaku di Jalan Tun Ahmad Zaidi Adruce, Sibu, sekitar 5.18 pagi tadi.

Ketua Polis Daerah Sibu, ACP Zulkipli Suhaili berkata, kemalangan berlaku ketika sebuah motosikal yang ditunggang seorang wanita tempatan berumur 38 tahun bergerak lurus menuju ke arah Lampu Isyarat Jalan Salim dan sampai di tempat kejadian dipercayai dilanggar lari oleh kenderaan yang tidak diketahui.

“Akibat kemalangan, mangsa mengalami kecederaan parah di bahagian kepala dan disahkan meninggal dunia di tempat kejadian oleh pihak Ambulans Hospital Sibu,” jelasnya menerusi satu kenyataan, petang tadi.

Katanya, pihak polis masih menjalankan siasatan kes dibawah Seksyen 41(1) Akta Pengangkutan Jalan 1987.

See author's posts


Tuala, peralatan mandian tidak disediakan mulai 1 Mei – SFC

KUCHING: Semua penginapan di taman negara di bawah Perbadanan Perhutanan Sarawak (SFC) tidak lagi menyediakan tuala dan peralatan mandian kepada pengunjung berkuat kuasa 1 Mei ini.

SFC menyatakan pihaknya menggalakkan semua pengunjung untuk membawa tuala dan peralatan mandian mereka sendiri.

“Ini adalah untuk mengurangkan pembaziran dan menggalakkan amalan pelancongan yang mampan,” kata SFC dalam satu entri di laman media sosial facebook.

Sehubungan itu, SFC memohon maaf atas sebarang kesulitan yang mungkin timbul.

“Kami menghargai kerjasama anda dalam mengekalkan persekitaran yang mampan dan mesra alam,” katanya.

Oleh NUR AIN OTSMAN

See author's posts


27 tan metrik bahan buangan dikumpul

KUCHING: Lebih 27 metrik tan bahan buangan elektrikal dan elektronik berjaya dikumpul oleh Jabatan Alam Sekitar (JAS) Negeri Sarawak dan Syarikat GVE Strategic Waste Sdn Bhd, semalam.

Kempen yang diadakan di Metro City Matang ini adalah sempena sambutan Hari Alam Sekitar Negara Peringkat Negeri Sarawak Tahun 2020 dengan tema ‘Alam Sekitar Tanggungjawab Bersama.’

Pengarah JAS Negeri Sarawak, Hamzah Mohamad berkata, semua bahan buangan yang berjaya dikumpul ini nanti akan dilupuskan mengikut peraturan alam sekitar dan akan dikitar semula.

“Program pengumpulan buangan elektrikal dan elektronik (e-waste) ini adalah di bawah inisiatif Kementeriam Alam Sekitar dan Air (KASA) dengan sasaran pengumpulan buangan e-waste di seluruh negara sebanyak 200MT bagi 2020.

“Kempen tersebut akan diadakan di seluruh negara bermula 23 September hingga 21 Oktober ini dengan penetapan pengumpulan e-waste sebanyak 63, 000 kilogram seluruh negara,” katanya.

Beliau berkata demikian pada sidang media sempena Kempen Pengumpulan Buangan E-Waste di Metro City, Matang, semalam.

Tambahnya, pihak JAS Negeri Sarawak akan mengadakan aktiviti pengumpulan bahan e-waste di Institut Pendidikan Guru (IPG) Tun Abdul Razak pada 31 Oktober nanti dan di Bintulu pada 7 dan 8 November depan.

Ujarnya, objektif program ini adalah untuk memupuk dan meningkatkan keprihatinan dan tanggungjawab orang awam dalam memelihara dan memulihara alam sekitar.

“Selain itu, program ini meningkatkan kesedaran dan kefahaman orang awam mengenai sistem pengurusan e-waste di Malaysia serta memastikan pengurusan dan pengumpulan buangan peralatan elektrik dan elektronik dapat dilaksanakan dengan lebih Environmentally Sound Management (ESM), ” katanya.

Oleh Nur Ain Otsman

See author's posts


Dua pengarah syarikat direman dua hari

KUCHING: Dua individu bergelar ‘Datuk’ direman untuk membantu siasatan berhubung kes tuntutan palsu berjumlah RM800 juta melibatkan projek naik taraf jalan raya pedalaman di Sarawak.

Perintah reman selama dua hari bermula semalam terhadap kedua-dua individu berumur 44 tahun itu dikeluarkan oleh Majistret Zubaidah Sharkawi selepas membenarkan permohonan Suruhanjaya Pencegahan Rasuah Malaysia (SPRM).

Terdahulu, Timbalan Pendakwa Raya SPRM S.Thangavelu memohon reman selama tujuh hari namun Zubaidah hanya membenarkan selama dua hari.

Kedua-dua individu itu diwakili empat peguam iaitu Shankar Ram, Albert Tang Yew Liong, Lim Heng Choo dan Alan Law.

Kedua-duanya yang merupakan rakan kongsi dan pengarah sebuah syarikat ditahan dalam operasi khas SPRM dengan kerjasama Kementerian Pertahanan di sini, semalam.

Menurut sumber, tuntutan itu membabitkan pelaksanaan 10 projek jalan negeri di pedalaman Sarawak di bawah Kementerian Pertahanan bernilai lebih RM800 juta.

Ia membabitkan projek pembinaan jalan menghubungkan beberapa bandar kecil di Sarawak yang dikenali sebagai ‘Projek Jiwa Murni’ di bawah kementerian berkenaan dan ia dianugerahkan kepada syarikat itu sejak tahun 2010 hingga 2016.

Daerah dan kawasan yang terbabit dengan projek itu adalah di Miri, Kapit, Ba’kelalan, Limbang dan Belaga.-Bernama

See author's posts


Pakej bantuan khas bukti keprihatinan Kerajaan S’wak

ADI SAFARMAN

KABONG: Pakej Bantuan Khas Sarawakku Sayang jelas memperlihatkan
tahap keprihatinan yang tinggi terhadap nasib rakyat di negeri ini oleh
kepemimpinan Kerajaan Sarawak.

Menurut Ahli Dewan Undangan Negeri
(ADUN) Kabong Mohd Chee Kadir berkata, kita wajar berterima kasih dengan
langkah yang diambil oleh Ketua Menteri itu.

Pada Isnin, Datuk Patinggi Abang Johari Tun Openg mengumumkan pakej bantuan menyeluruh
kepada rakyat dan sektor perniagaan membabitkan peruntukan RM1.15 bilion.

“Kita amat berterima kasih atas
peruntukan yang diberi termasuk kepada 430,000 penerima yang terdiri daripada
golongan kurang berkemampuan dan kumpulan B40,” katanya ketika dihubungi
pemberita semalam.

Golongan yang layak kata Chee Kadir
akan menerima wang sebanyak RM250 selama enam bulan membabitkan kos RM640 juta.

“Ramai yang menyifatkan langkah
yang diambil oleh Kerajaan Sarawak itu sebagai tepat dan mampu meringankan
beban kewangan golongan terbabit ketika mengharungi detik sukar ini selepas
perintah Kawalan Pergerakan dikuatkuasakan selama dua minggu hingga akhir bulan
ini.

“Di bawah pakej yang mengemukakan
16 langkah proaktif itu, barisan hadapan termasuk doktor, jururawat, polis,
tentera, kakitangan imigresen, anggota RELA, penjaja, dan
peniaga diberi bantuan bagi meringankan beban kewangan dan menggerakkan
ekonomi,” ujar beliau.

Chee Kadir berkata, Sarawak merupakan
antara negeri pertama di negara ini yang membuat keputusan awal bagi membantu
rakyatnya.

Daripada tinjauan pelbagai media,
rata-rata rakyat Sarawak memberi pujian dan penghargaan kepada langkah yang
diambil oleh Abang Johari itu.

Ini terutamanya, bantuan kewangan RM250 selama enam bulan kepada golongan kurang
berkemampuan dan B4 serta golongan penjaja dan peniaga.

See author's posts


Etiqa General Takaful lantik Shahrul Azuan sebagai CEO baharu

KUALA LUMPUR: Etiqa General Takaful Bhd (EGTB) melantik Shahrul Azuan Mohamed sebagai Ketua Pegawai Eksekutif (CEO) baharu berkuat kuasa 1 September 2020.

Shahrul Azuan sebelum ini merupakan Ketua Pengawai agensi Etiqa.Beliau mengambil alih jawatan CEO daripada Zaharudin Daud, yang dilantik sebagai Ketua Pegawai Eksekutif Kumpulan MNRB Holdings Bhd berkuat kuasa 1 September 2020.

Menerusi kenyataan baru-baru ini, Etiqa berkata sebagai CEO EGTB, Shahrul Azuan bertanggungjawab memacu perniagaan takaful am dan memantau prestasi Etiqa General Takaful Berhad di Malaysia.

“Beliau akan melapor terus kepada CEO Kumpulan Etiqa Insurance & Takaful, Kamaludin Ahmad,” menurutnya.

Shahrul Azuan merupakan pemegang Sarjana Eksekutif Pentadbiran Perniagaan dari Open University Malaysia.

Beliau juga merupakan profesional insurans bertauliah sekutu kanan dalam insurans dan pengurusan risiko di bawah Australian and New Zealand Institute of Insurance and Finance (ANZIIF) sejak 2011.- Bernama

See author's posts


MEITD anjur Bengkel Pelan Induk 4, 5

PENGHARGAAN… Datuk Ronald Sagah Wee Inn menyampaikan cenderamata kepada Ketua Pegawai Eksutif Pusat Sains Singapura, Dr. Kim Tit Meng pada Majlis Perasmian Bengkel Sarawak Sains Centre Fasa 4 Dan 5 di Konvensyen Borneo Kuching (BCCK), Kuching. • Foto HERRIEY NAHA

KUCHING: Kementerian Pendidikan, Inovasi dan Pembangunan Bakat Sarawak (MEITD) mengadakan Bengkel Pelan Induk ke-4 dan ke-5 untuk Pusat Sains Sarawak (SCC) di sini, semalam.

Menterinya Datuk Roland Sagah Wee Inn berkata, program sehari itu bermula hari ini (semalam) di Pusat Konvensyen Borneo Kuching (BCCK) dengan kerjasama Pusat Sains Singapura.

Katanya, objektif bengkel itu diadakan adalah untuk meneroka cara untuk meningkatkan sinergi dalam kalangan pihak berkepentingan dalam membangunkan program pembelajaran pelawat dan tidak formal yang berkesan dan unik untuk pusat sains baharu itu.

“Selain itu, bengkel itu juga diadakan ntuk menyediakan platform untuk berkongsi amalan terbaik dalam pameran Sains, Teknologi, Kejuruteraan dan Matematik (STEM) dan program pembelajaran tidak formal, terutamanya untuk memenuhi keperluan untuk mencapai masyarakat celik saintifik.

“Ia juga meningkatkan pemahaman jika sains dan implikasinya dalam pendidikan tidak formal STEM kepada masyarakat dan orang ramai dan di Sarawak,” katanya.

Beliau berkata demikian ketika ditemui media selepas merasmikan Majlis Perasmian Bengkel Sarawak Science Centre Fasa 4 dan 5 di di BCCK, semalam.

Mengulas lanjut, Roland Sagah memberitahu seramai 70 pihak berkepentingan menghadiri bengkel tersebut daripada pelbagai agensi dan jabatan.

Antaranya ialah Institut Penyelidikan Gambut Tropika Sarawak (TROP), Majlis Penyelidikan dan Pembangunan Sarawak (SRDS), Pusat Kecemerlangan Teknikal Sarawak (CENTEXS), Pusat Pembangunan Kemahiran Sarawak, CRAUN Research Sdn Bhd, Pusat Biodiversiti Sarawak, Pembangunan Pendidikan Negeri Sarawak dan Lembaga Multimedia Sarawak (SMA).

“Kita amat berterima kasih atas penyertaan dan sokongan padu mereka ini,” ujarnya.

Tambahnya, salah satu inisiatif pemangkin utama Kementerian di bawah Strategi Pembangunan Pasca Covid-19 Sarawak 2030 (PCDS 2030) adalah untuk membolehkan orang ramai mencapai celik saintifik sivik yang baik menjelang 2030.

“Masyarakat yang sedar akan memahami dan menerima sains serta aplikasinya dalam kehidupan seharian mereka bahkan prasyarat untuk menyampaikan peranan orang ramai dalam mewujudkan budaya sains adalah untuk mengakui bahawa ‘Sains adalah Budaya’.

“Falsafah ini bermaksud, platform pembelajaran tidak formal seperti pusat sains mesti wujud atau diwujudkan untuk mencapai literasi saintifik sivil.

“Jika kita tidak berjaya membina budaya seperti ini pada hari ini, anak-anak Sarawak di masa depan akan gagal menyumbang secara bermakna kepada ekosistem,” katanya.

Oleh JEAKQLEYN YACHO

See author's posts


Lee Chang Hoon jadi penyelamat

GOL jaringan dari pemain gantian Sarawak United, Lee Chang Hoon hasil daripada sepakan penalti berjaya mengikat Sabah FC dengan keputusan satu sama dalam perlawanan persahabatan semalam yang berlangsung di Kompleks Sukan PKNS.

Sarawak United dihadiahkan sepakan penalti selepas bola terkena tangan pertahanan pemain Sabah FC dan Lee Chang Hoon menyempurnakan sepakan tersebut pada minit ke 76.

Sebelum itu Sabah FC terlebih dahulu membuka jaringan melalui sepakan penalti dan disempurnakan dengan tenang oleh Bobby Gonzales pada minit ke 46.

Kesilapan pertahanan Sarawak United, Amir Saidin yang gagal mengeluarkan bola daripada kawasan penalti dan tindakan susulan yang kurang bijak menyebabkan bola terkena tangannya.

Sabah dilihat lebih bertenaga mengawal perlawanan pada separuh masa pertama perlawanan menyaksikan gawang Sarawak United diasak berkali-kali.

Setelah kemasukan Norshahrul Idlan Talaha dan pemain import baharu, Lee Chang Hoon, ia seakan-akan memberi nafas baharu dan pergerakan Skuad Sarawak dilihat lebih klinikal dan fokus untuk bergerak dan melancarkan serangan.

Berbaki 10 minit permainan, kedua-dua pasukan bermain dengan intensiti tinggi sambil membalas serangan sehingga tamat perlawanan yang berkesudahan seri 1-1.

Oleh ASYRAF HALIM

See author's posts


Tiada tolak ansur terhadap kontraktor degil, tidak cekap – Abang Jo

KUCHING: Kerajaan Sarawak tidak lagi akan bertolak ansur dengan kontraktor yang ingkar atau tidak cekap dalam melaksanakan projek infrastruktur di negeri ini, kata Premier Sarawak Datuk Patinggi Tan Sri Abang Johari Tun Openg.

Beliau berkata, Jabatan Kerja Raya (JKR) Sarawak melaporkan kepada beliau mengenai status pelaksanaan projek di negeri ini amat membimbangkan.

Abang Johari berkata setakat 27 Januari, daripada 215 projek yang sedang dalam pembinaan di negeri ini, tiga telah digantung, 34 tertangguh secara kritikal, 29 projek lewat daripada yang dijadualkan dan 149 projek mengikut jadual.

“Semua kontraktor diingatkan supaya serius dan lebih komited dalam melaksanakan projek di bawah bidang kuasa Kerajaan Sarawak. Integriti dan profesionalisme mesti dipertahankan semasa pelaksanaan projek.

“Oleh itu, adalah penting bagi kontraktor mengambil kira kapasiti dan keupayaan mereka sendiri apabila melaksanakan projek kerajaan,” katanya dalam ucapannya semasa Seminar ‘Mempertingkatkan Industri Pembinaan Sarawak’ yang diadakan di sini, semalam.

Mengulas lanjut Abang Johari berkata selepas mendengar taklimat oleh agensi pelaksana masing-masing, beliau mendapati terdapat banyak isu dan cabaran yang dihadapi di lapangan termasuk kekurangan komitmen dan prestasi buruk kontraktor.

Beliau berkata antara projek pembinaam yang tertangguh di negeri ini termasuk Galeri Sejarah Pentadbiran Limbang yang tertangguh kira-kira setahun serta projek menaik taraf lima bulatan di sepanjang Lebuhraya Kuching-Samarahan yang tertangguh selama dua tahun.

“Projek galeri di Limbang hanyalah projek membina banglo dan saya tanya mereka (kontraktor) apa yang menyebabkan kelewatan? Mereka kata, ia disebabkan bumbung (banglo) belum sampai dari New Zealand. Saya bertanya kenapa anda perlu mengimport (dari New Zealand)? kerana projek itu hanya RM10 juta.

“Inilah yang berlaku, ini bukan masalah kerajaan, ini kontraktor tetapi rakyat sentiasa menyalahkan kerajaan. Wang itu ada, tetapi tertangguh selama bertahun-tahun dan kami perlu mencari kontraktor penyelamat,” katanya. – Bernama

See author's posts


Guterres mahu lawat Hiroshima tahun depan

TOKYO: Setiausaha Agung Pertubuhan Bangsa-Bangsa Bersatu (PBB) Antonio Guterres menyatakan harapan untuk mengunjungi bandar Hiroshima tahun depan, yang musnah akibat pengeboman nuklear Amerika Syarikat 75 tahun yang lalu, lapor agensi berita Sputnik.

“Saya berharap dapat ke Hiroshima tahun depan,” Guterres berkata kepada media Jepun dalam satu sidang media maya, seperti yang dipetik agensi berita Kyodo.

Beliau turut melahirkan rasa terkilannya kerana tidak dapat mengunjungi Hiroshima tahun ini disebabkan pandemik Covid-19.

“Saya ingin menyatakan kepada hibakusha (mereka yang terselamat dan terjejas dalam pengeboman Hiroshima), kepada rakyat Hiroshima dan Jepun, saya memberikan sepenuh sokongan dan komitmen untuk seboleh mungkin melakukan apa sahaja bagi membebaskan dunia daripada senjata nuklear,” kata Setiausaha Agung PBB itu.

Pada 6 Ogos 1945, Tentera Udara Amerika Syarikat menjatuhkan bom atom di Hiroshima, membunuh hingga 146,000 orang, dan tiga hari kemudian menjatuhkan bom atom lain di Nagasaki, mengorbankan hingga 80,000 orang. Serangan ke atas dua bandar Jepun adalah satu-satunya kejadian penggunaan senjata nuklear dalam konflik bersenjata.- Bernama

See author's posts


115 petugas SPR terkandas

MARUDI :Seramai 115 petugas Suruhanajaya Pilihan Raya (SPR) terkandas di lapangan terbang Marudi dan gagal untuk diterbangkan ke pelbagai pusat pengundian di Hulu Baram kerana cuaca buruk.

Mereka adalah antara 25 pasukan untuk tugasan mengendali pusat pengundian pagi esok, bagi Pilihan Raya Umum ke-15 (PRU-15),

Pegawai Pengurus Pilihan Raya bagi Parlimen P.220 Baram, Belayong Pok berkata separuh petugas SPR sudah dihantar melalui penerbangan helikopter dan separuh lagi tidak dapat diterbangkan berikutan cuaca tidak mengizinkan.

Katanya, ada petugas yang sudah diterbangkan tetapi helikopter terpaksa berpatah balik ke lapangan terbang Marudi berikutan gagal mendarat disebabkan hujan lebat sepanjang hari.

“Kejadian ini tidak pernah berlaku sebelum ini. Kami akan menghubungi pihak SPR negeri untuk menyelesaikan masalah ini,” katanya.

Beliau berkata berkemungkinan separuh petugas yang terkandas itu mungkin dapat dihantar melalui helikopter awal pagi esok.

Oleh Jiku juguong

See author's posts


Norismadi Presiden SAM baharu

NORISMADI Abd Manap  dari Radio Televisyen Malaysia (RTM) dipilih sebagai Presiden baharu Persatuan Penulis-Penulis Sukan Malaysia (SAM) untuk penggal 2020-2023 selepas meraih kemenangan dengan kelebihan satu undi ke atas penyandang jawatan, Dato Jasni Shafie semalam.

Norismadi meraih 47 undi manakala Jasni mendapat 46 undi dan satu undi rosak.

Sejumlah 106 ahli SAM layak mengundi pada proses pengundian semula itu yang berlangsung di dewan Akademi Badminton Malaysia (ABM), Bukit Kiara.

Daripada jumlah tersebut hanya 94 ahli yang hadir bagi menjalankan amanah mereka.

Pengundian semula itu diadakan selepas dua calon jawatan Presiden dan dua calon untuk mengisi satu jawatan Exco telah mendapat undi yang sama pada Mesyuarat Agung Tri-Tahunan SAM 2020-2023 di TH Hotel, Kelana Jaya, 3 April lalu.

Dua calon Presiden iaitu Jasni dan Norismadi masing-masing terikat dengan 51 undi manakala dua calon untuk mengisi satu jawatan Exco, Ajitpal Singh Dhaliwal (New Strait Times) dan Vikneswaran Raman (Bernama) terikat dengan 57 undi.

Begitupun, hanya jawatan Presiden sahaja yang melalui proses pengundian semula itu manalaka satu jawatan Exco telah dimenangi oleh Ajitpal Singh selepas seorang lagi calon, Vikneswaran Raman  menarik diri pada saat akhir.

Dengan kemenangan itu, Norismadi menjadi ahli SAM pertama daripada RTM memegang jawatan tertinggi dalam persatuan tersebut.

Jawatan lain dalam persatuan tersebut telah diisi pada AGM 3 April lalu yang menyaksikan Faisal Jamal (RTM) memegang tanggungjawab sebagai Timbalan Presiden manakala Hafizal Hamad (Astro Arena) dan Mohd. Hazreen Nor Mubarak (TV3) mengisi dua jawatan Naib Presiden.

Asan Ahmad (Hubmedia) pula menang tanpa bertanding jawatan Setiausaha Agung manakala Azhari Mohd Yusof dilantik sebagai Bendahari selepas turut menang tanpa bertanding.

Bagi lima jawatan ahli Exco ia diketuai Zuriati Zulmi (Bernama), Wan Nor Bazly Wan Azmi (Astro Arena), Ku Mohd Lufti Ku Yahya (Media247), Mohammad Rozaidi Zulkifli (Utusan Malaysia) dan Ajitpal Singh (NSTP).

Wakil daripada Majlis Olimpik Malaysia dan Majlis Sukan Negara telah menjadi pemerhati bebas pada majlis pengundian semula itu.

BARISAN AHLI JAWATANKUASA SAM BAGI PENGGAL 2020-2023

Presiden: Norismadi Abd Manap (RTM)

Timbalan Presiden: Faisal Jamal (RTM)

Naib Presiden:

Mohd.Hazreen Nor Mubarak (TV3)

Mohd Hafizal Hamad (Astro Arena)

Setiausaha Agung: Asan Ahmad (Hubmedia) – Menang tanpa bertanding

Bendahari: Azhari Mohd Yusof (Menang tanpa bertanding)

Ahli Exco

Zuriati Zulmi (Bernama)

Wan Nor Bazly Wan Azmi (Astro Arena)

Ku Mohd Lufti Ku Yahya (Media247)

Ajitpal Singh (NSTP)

See author's posts


1,000 bangunan musnah akibat lahar Cumbre Vieja

MADRID: Lava dari gunung berapi Cumbre Vieja di pulau La Palma di Kepulauan Canary telah melitupi sekitar 400 hektar tanah dan memusnahkan hampir 1,000 bangunan, menurut Jabatan Keselamatan Negara Sepanyol dan sistem Copernicus Kesatuan Eropah (EU).

Menurut Copernicus itu adalah maklumat terkini setakat Isnin sementara menunggu penilaian baharu melalui gambar satelit dilakukan, lapor Agensi Berita Itali (ANSA).

Hampir 30 hektar laut telah dipenuhi dengan lava.

Pada petang Ahad, sebahagian puncak utama gunung berapi itu runtuh (dianggap normal oleh pakar) menyebabkan peningkatan aliran lava, kata pakar gunung berapi kepada media Sepanyol.

Pemantauan awal menunjukkan lava dan batuan yang melebur mengalir ke arah lokasi yang sama seperti sebelum ini, dan belum ada laporan mengenai kawasan baharu.

Pada Ahad, Perdana Menteri Pedro Sánchez mengumumkan kira-kira 200 juta euro diperuntukkan untuk membantu ‘pembinaan semula’ La Palma. – Bernama

See author's posts


Manfaatkan laman sesawang Tourism Malaysia

PETALING JAYA: Penggiat industri pelancongan dan kebudayaan dalam negara disaran memanfaatkan sepenuhnya pengunaan laman sesawang khas Tourism Malaysia untuk mempromosi tawaran dan pakej pelancongan tempatan.

Menteri Pelancongan, Seni dan Budaya (MOTAC) Datuk Seri Nancy Shukri berkata, sejak diperkenalkan Jun lepas, sejumlah 103 tawaran dan 107 pakej menarik pelancongan domestik dipromosi melalui laman sesawang www.malaysia.travel itu.

“Saya harap penggiat industri pelancongan dan kebudayaan mengambil peluang dan manfaatkan laman sesawang ini sebagai platform merancakkan lagi sektor pelancongan domestik,” katanya berucap pada Majlis Penyampaian Sijil Anugerah Standard Pelancongan ASEAN Peringkat Kebangsaan Tahun 2020–2022 di sini semalam.

Terdahulu, MOTAC memberi pengiktirafan kepada 42 pengusaha industri pelancongan yang memenuhi syarat standard Asean bagi tahun 2020-2022.Dalam pada itu, Nancy turut berharap semua penerima terus mengamalkan Standard Pelancongan ASEAN setiap masa sebagai nilai tambah kepada produk atau perkhidmatan sedia ada.

“Saya yakin dan percaya, faktor penarikan pelancong pada masa ini lebih menitikberatkan soal kualiti produk atau perkhidmatan… oleh  itu  pengusaha industri perlu mengukuhkan lagi ‘delivery services’  dari semasa ke semasa mengikut peredaran zaman,” katanya. – Bernama

See author's posts


10 MENTERI, 26 MENTERI MUDA ANGKAT SUMPAH

KUCHING: Tuan Yang Terutama (TYT) Yang di-Pertua Negeri Tun Pehin Sri Abdul Taib Mahmud menyempurnakan istiadat angkat sumpah jawatan ahli-ahli Majlis Mesyuarat Kerajaan Negeri dan menteri-menteri muda negeri Sarawak di Dewan Lapau, Dewan Undangan Negeri (DUN) Sarawak, di sini semalam.

Buat julung kalinya, istiadat tersebut berlangsung secara hibrid sebagai mematuhi Prosedur Operasi Standard (SOP) bagi mengelak penularan wabak Covid-19.

Acara rasmi bermula pada 9.00 malam dengan penerimaan watikah perlantikan iaitu Surat Sumpah Ahli Majlis Mesyuarat Kerajaan Negeri dan disusuli angkat sumpah kemudiannya menandatangani surat berkenaan oleh Timbalan-timbalan Ketua Menteri iaitu Datuk Amar Douglas Uggah Embas, Datuk Amar Awang Tengah Ali Hasan dan Dato Sri Profesor Dr. Sim Kui Hian.

Upacara sama seterusnya dilangsungkan bagi pemegang portfolio kabinet iaitu Menteri Pembangunan Wanita, Kanak-kanak dan Kesejahteraan Masyarakat Dato Sri Fatimah Abdullah, Menteri Pemodenan Pertanian dan Pembangunan Wilayah Dato Sri Dr Stephen Rundi Utom, Menteri Pelancongan, Industri Kreatif dan Seni Persembahan dan Menteri Belia, Sukan dan Pembangunan Usahawan Dato Sri Abdul Karim Rahman Hamzah, Menteri Pengangkutan Dato Sri Lee Kim Shin, Menteri Di Jabatan Ketua Menteri Datuk John Sikie Tayai, Menteri Utiliti dan Telekomunikasi Datuk Julaihi Narawi serta Menteri Pendidikan, Inovasi dan Pembangunan Bakat Datuk Roland Sagah Wee Inn.

Terdahulu, Abang Johari mengangkat sumpah sebagai Ketua Menteri pada 18 Disember 2021 dan mengumumkan barisan kabinet baharu Sarawak yang terdiri daripada 10 menteri dan 26 menteri muda dengan menampilkan seramai 12 muka baharu pada 30 Disember 2021.

Antara muka baharu dalam barisan kabinet Abang Johari ialah Menteri Muda di Jabatan Ketua Menteri (Pemantauan Buruh, Imigresen dan Projek) Datuk Gerawat Gala, Menteri Muda Tenaga dan Kelestarian Alam Dr. Hazland Abang Hipni, Menteri Muda di Jabatan Ketua Menteri (Integriti dan Ombudsman) Datuk Juanda Jaya, Menteri Muda Infrastruktur dan Pembangunan Pelabuhan I Ir. Aidel Lariwoo, Menteri Muda Pengangkutan II Dato Henry Harry Jinep, Menteri Muda Belia, Sukan dan Pembangunan Usahawan II Dr. Ripin Lamat, Menteri Muda Pembangunan Wanita, Kanak-kanak dan Kesejahteraan Masyarakat II Mohamad Razi Sitam, Menteri Muda Pemodenan Pertanian dan Pembangunan Wilayah II  Martin Ben, Menteri Muda Infrastruktur dan Pembangunan Pelabuhan II Dato Majang Renggi, Menteri Muda di Jabatan Ketua Menteri (Undang-undang dan Adat Resam Anak Negeri) Jefferson Jamit Unyat, Menteri Muda Belia, Sukan dan Pembangunan Usahawan I Dato Gerald Rentap Jabu serta Menteri Muda Kesihatan Awam, Perumahan dan Kerajaan Tempatan II Michael Tiang Ming Tee.

Istiadat angkat sumpah jawatan turut disaksikan oleh isteri TYT Yang di-Pertua Negeri Toh Puan Datuk Patinggi Raghad Kurdi Taib, Ketua Menteri Datuk Patinggi Tan Sri Abang Johari Tun Openg serta isteri, Puan Sri Datuk Amar Juma’ani Tun Tuanku Bujang.

Turut hadir, Speaker DUN Sarawak Tan Sri Datuk Amar Mohamad Asfia Awang Nassar, Setiausaha Kerajaan Negeri Datuk Amar Jaul Samion serta tetamu kenamaan lain.

See author's posts


MATTA gesa lanjutkan tempoh moratorium

KUALA LUMPUR: Persatuan Ejen-ejen Pelancongan dan Pengembaraan Malaysia (MATTA) menggesa kerajaan melanjutkan tempoh moratorium pinjaman selama enam bulan lagi bagi industri pelancongan memandangkan sektor ini merupakan antara penyedia pekerjaan yang utama dan penyumbang penting kepada ekonomi negara.

MATTA menerusi kenyataan semalam berkata industri pelancongan dan perjalanan telah terjejas teruk akibat pandemik Covid-19 dan kajian menunjukkan ia hanya akan pulih daripada krisis semasa jauh lebih perlahan daripada sektor lain dalam ekonomi Malaysia.

Tambahan pula, pada 6 Julai lepas, Perdana Menteri Tan Sri Muhyiddin Yassin memberi kenyataan bahawa industri pelancongan memerlukan empat tahun untuk pulih, menurutnya.

“Ramai peserta pelancongan mengalami kemerosotan pendapatan sejak Mac 2020 susulan kemelesetan dan pengangguran. Bergantung semata-mata kepada pelancongan domestik sahaja tidak mencukupi untuk mengekalkan perniagaan dan individu yang berkerja dalam industri ini,” kata Presiden MATTA, Datuk Tan Kok Liang.

Beliau berkata ketidakmampuan industri untuk membayar semula pinjaman mereka disebabkan oleh peraturan yang ketat dan permintaan lemah.

Peminjam individu yang bekerja dalam industri hospitaliti dan pelancongan juga harus diberi lanjutan moratorium enam bulan lagi kerana ramai yang menghadapi pemotongan gaji, cuti tanpa gaji atau diberhentikan.

“Ramai yang tidak memiliki kemampuan untuk membayar balik pinjaman mereka dalam keadaan tertekan dan kadar pengangguran meningkat dengan cepat,” katanya.

Kementerian Pelancongan, Seni dan Budaya menganggarkan kerugian yang dialami oleh industri pelancongan dan budaya bernilai RM45 bilion dari segi perbelanjaan pelancongan dan kira-kira satu juta pekerja dalam industri pelancongan di Malaysia dijangka hilang pekerjaan mereka tahun ini.- Bernama

See author's posts


Kontraktor patut nembuka projek nitihka timpuh

SIMANGGANG: Kontraktor ditangkan ngambika enda meri kebuah sida enda ulih nembuka projek baka timpuh ke udah ditetapka ketegal penanggul enda chukup pengereja ke bisi bekaul enggau ijinsi nembuka projek.

Ku Penulung Menteri Pengelantang Komuniti Datuk Francis Harden Hollis, penanggul enda ulih nembuka projek ulih diseliahka enti kontraktor udah besedia enggau pelin ke chukup dikena ngemujurka projek diri empu.

“Ukai semina bisi pelin ke chukup, tang bala kontraktor mega patut nyediaka pelin dikena napi penanggul ke enda disadang nyadi, tau ngachau pemujur projek sida iya empu.

“Iya ke beguna amat nya peratika skop pengawa baka ke udah disetuju dulu. Nya beguna amat ngambika penanggul laun tembu enda meri empas ke enda manah ngagai pengidup rayat ke sigi endang begunaka asil projek nya ila,” ku iya.

Harden ti mega Kaban Kunsil Nengeri (ADUN) Simanggang mansutka jaku munyi nya maya ngatur penemuai ngagai taba projek ngadu sereta ngemanahka sistem parit ba kandang Taman Gamang ba bandar nya.

Kelimpah ari kontraktor laun nembuka projek enggau asil pengawa ke digaga enda berapa manah ngasuh rayat ngaga kompelin laban nadai meri penguntung ngagai sida iya.

“Ketegal gaya ke baka nya ngasuh sekeda orang ngapika isu projek laun tembu ngasuh rayat benci ngagai pengari rayat ba kandang menua nya.

“Ketegal nya aku minta kontraktor lebih betanggungjawap maya nembuka projek nitihka timpuh (baka ke bisi disebut dalam kontrak) ngambika enda nyadi isu ba kandang menua nya jemah ila,” ku Harden.

Sama enggau Harden maya ngatur penemuai nya dua iku pengari DID Sri Aman, Azizi Dahlan enggau Khairul Hakimi Suhaili, Chairman JKKK Taman Gamang Nicholas Nyalung enggau pengari serikat DNAJ Enterprise ke udah dipaduka ngemujurka projek nya.

Dulu ari nya geran penyampau RM349,981.60 ari Program Transformasyen Menua Pesisir (RTP) DUN Simanggang  udah dikemendarka dikena ngemujurka projek ngadu enggau ngemanahka sistem parit ba genturung pendiau nya.

Projek nya nyengkaum pengawa ngaga parit konkrit betutup 107 meter pemanjai sereta 1200 milimeter pemesai, parit konkrit (nadai tutup) 110 meter pemanjai enggau ‘culvert box’.

Oleh VALENTINE NGUMBANG

See author's posts


Malaysia perlu generasi pembuat baharu

KUALA LUMPUR: Malaysia memerlukan generasi pembuat baharu yang lebih cekap, fleksibel, mampan dan produktif dalam keadaan keperluan industri yang pesat berkembang selain ketidaktentuan ekonomi.

Timbalan Menteri Perdagangan Antarabangsa dan Industri, Datuk Lim Ban Hong (gambar)berkata, kesan akibat pandemik Covid-19 telah membawa penekanan kepada kepentingan teknologi dan peningkatan digital untuk mengalakkan pembangunan ekonomi mampan negara.

“Malaysia perlu seiring dengan kemajuan pesat dalam teknologi dan berada pada skala yang tepat untuk kekal kompetitif, mempertingkatkan produktiviti dan kecekapan, sekali gus berperanan sebagai pemboleh bagi pembangunan mampan,” katanya pada webinar ‘The Road Ahead with Industry4WRD’ pada Selasa.

Beliau berkata, Dasar Negara mengenai Industri 4.0 (Industry4WRD) berperanan sebagai pemangkin utama untuk memastikan ekonomi ini kekal berdaya tahan dan pada masa sama beralih kepada lingkungan digital, menyumbang kepada ekonomi inklusif yang mengutamakan kemakmuran bersama.

“Industry4WRD akan mendorong agenda transformasi digital negara dalam memastikan sektor pembuatan dan perkhidmatan berkaitan menjadi pintar, cekap dan berdaya tahan dipacu oleh warga, proses dan teknologi.

“Setakat ini, dasar tersebut telah berhasil mewujudkan ekosistem sokongan yang sesuai untuk membantu industri menerusi strategi bersasar, terutama bagi perusahaan kecil dan sederhana (PKS) yang membentuk 98.5 peratus daripada kesemua perusahaan dalam sektor pembuatan,” katanya.

Lim berkata walaupun dalam keadaan pandemik, Kementerian Perdagangan Antarabangsa dan Industri (MITI) serta agensinya telah mencatatkan pencapaian penting untuk mempercepat penerimagunaan teknologi Industri 4.0 oleh sektor pembuatan.

Pada 2020, MITI telah meluluskan 382 PKS untuk menjalani Penilaian Kesediaan (RA) yang dibiayai kerajaan dan hasilnya 82 PKS ditawarkan geran padanan di bawah Dana Intervensi (IF) dengan nilai berjumlah RM31 juta.

Geran padanan itu membolehkan syarikat memasang sistem teknologi yang diperlukan untuk melonjakkan tahap pengeluaran dalam proses pembuatan masing-masing.

Beliau berkata pengenalan Rangka Tindakan Ekonomi Digital di bawah inisiatif MyDIGITAL akan membantu mempertingkatkan kelebihan komparatif Malaysia dalam landskap ekonomi digital global, dengan Industri 4.0 menjadi tonggak utama bagi pendigitalan perniagaan. – Bernama

See author's posts


SARAWAK BAYAR TUNGGAKAN PTPTN

KUCHING: Kerajaan Sarawak akan membantu para pelajar Sarawak untuk membayar balik pinjaman Perbadanan Tabung Pendidikan Tinggi Nasional (PTPTN) yang tertunggak sebagai pemberian insentif seperti yang dijanjikan sebelum ini.

Ketua Menteri, Datuk Patinggi Abang Johari Tun Openg berkata, kerajaan Gabungan Parti Sarawak (GPS) telah memperuntukkan RM30 juta untuk tujuan pemberian insentif tersebut.

Beliau berkata demikian, pada sidang media yang diadakan bersempena majlis ringkas untuk menyerahkan dua buah bas sumbangan Kerajaan Sarawak, kepada Politeknik Mukah dan Politeknik Metro Betong di pekarangan Wisma Bapa Malaysia, Petra Jaya, semalam.

Menurut beliau, Kerajaan Sarawak melalui Yayasan Sarawak telah mengadakan rundingan dengan PTPTN untuk menentukan kaedah pembayaran balik tunggakan kepada pihak PTPTN.

“Sekarang ini baru sahaja selesai perbincangan antara Yayasan Sarawak dan PTPTN. Jadi, sudah ada formula bagi kita membantu pelajar Sarawak menyelesaikan tunggakan dengan PTPTN yang mana kita telah menyediakan peruntukan sebanyak RM30 juta,” jelas beliau.

Oleh ‘AINI ‘AFIFAH HAFIZ

See author's posts


Tangkan ngagai nembiak: Seliahka dadah

SAMA-sama meh kitai nyeliah sereta ngelaungka diri ari gian dadah. Kebuah pia, dadah tau naban nyawa, dadah tau munuh. Dadah mega ngeruaka belanja.  Tu meh siti sada ke endang selalu didinga kitai.

Ka tambah nya kitai mega semampai meda tauka macha ari radio, surat berita, telivisen enggau jaku licha bala ketuai ke nyada kitai semua kitai tentang pemisa dadah.

Dalam jaku ribai, ‘drugs’ ke bendar nya ubat. Nya alai kebuah kitai meda sekeda kedai nulis ba papan tanda sida ‘drug store’. Kebuah pia, laban reti jaku nya enti kitai meda ba kamus, drugs nya ‘utai ambika ubat tauka dikena dalam ubat’. Tang bisi mega ‘drug’ nya bempu reti illegal substance that some people smoke or taken to give them pleasant or exciting feelings (barang ditagang ke dinsap tauka dempa ngambika ngasuh sida berasai senang lantang tauka chukup gagit).

DIKENA ORANG BERUBAT

Nyadi reti ti kedua nya endang nyemaka drugs nya enggau dadah. Reti dadah nya ngena ubat ti dikena orang berubat nya ngelui ari takar iya. Nya meh penatai jaku ‘drugs abuse’ tauka dadah disalah kena tauka salah kena dadah.

Kebuah ngumbai iya disalah kena nya, laban penyampau dadah ke dempa tauka dituchuk ngagai tubuh mensia nya lebih ari patut. Reti nya lebih ari takar ke patut dikena ngubat penyakit orang nya.

Ambika banding di menua England, ubat bansa morphine tauka heroin endang lama udah dikena. Dalam bup Charles Dicken ‘The Great Expectation’ nyerita pasal pengidup raban bansa Inglis dalam abad ke-17 kelia, bisi nyebut pasal siku karakter indu dalam jerita nya kena ngena morphine ngubat penyakit iya. Lalu pia mega bup penulis ti sama ‘Tales of Two Cities’ ke nyerita pasal setting raban bansa ba rambau ti sama, mega bisi nyebut pasal siku karakter ke berubat ngena heroin dalam jerita nya.

Dalam dua iti jerita nya, seduai ke ngena dua bengkah ubat nya endang kena seduai ngubat sereta ngeraika penyakit lalu ukai disalah kena baka kemaya hari tu.

Diatu bala nembiak – taja pan bisi mega siku dua orang tuai umur – kena ngena ubat nya ukai kena sida ngeraika penyakit, tang kena sida ngerindangka ati, kena ngasuh sida layap.

“Laban ubat nya udah disalah kena, nya meh kebuah ubat nya dikumbai dadah. Ubat nya ukai kena ngeraika penyakit sida tang dikena ngasuh sida layap, ngasaika diri dalam dunya chukup nyamai, nadai penanggul agi, penuh pengagit, penuh penyenang enggau pengelantang,” ku siku lutur pakar, Dr Wong Howe Tung, ke bisi klinik iya empu sama sebaris enggau Timberland Specialist Hospital. Wong mansutka penamu nya lebuh berandau enggau penulis ba klinik iya apin lama. Penulis endang bekelala enggau Wong kenyau ari sama sekula bemalam ba sekula sekondari Methodist Sibu dalam taun 1973-74 kelia.

Siku pengajar ke kala dulu suba nyadi pakar pasal pekara salah nguna dadah ba Opis Pelajar Sarawak, tang diatu udah pinchin – iya enda ngasuh nama ditulis ditu – madah, mayuh kebuah bala nembiak nguma dadah. Urung 45 pesen ari bala sida nya ngena dadah laban ‘peer influence’ tauka tegal kena bai tauka umbuk bala kaban serambau.

MUAI PEMERINSA RUNDING

Bala nembiak endang gagit agi betitihka pangan diri dalam seribu bansa pengawa. Sida enda ibuhka penanggul ti tau nyadi ari pengawa nya, asal meh sida bisi pangan mayuh lalu terunda-runda nitihka ulah enggau pengawa pangan sida, nyengkaum ngereja penyalah baka salah nguna dadah.

Kelimpah ari betitihka bala pangan diri, mayuh mega orang ke nguji dadah nya beduduk ari kebuah diri empu, baka kelalu kena tekan, kelalu mayuh penanggul, deka kena muai pengingat ti enda manah, deka kena ngenyenangka ati, muai pemerinsa runding enggau mayuh agi kebuah bukai.

Dadah tu endang amat tau ngenataika ‘halunisinasi (hallucination) ngagai orang ti makai tauka ngena iya, ku siku agi kaban aku ke kala enggau orang nguji nginsap marijuana tauka ganja maya baru masuk universiti dalam taun 1975 menya.

“Asai ke ulih meda diri empu ari langit, asai ke terebai,” ku iya udah bekau nginsap setengah batang insap ganja nya. Iya madah insap ganja sebatang maya nya berega RM3 aja, lalu dijual ulih bala tukang sapu ba universiti nya.

Uchak nya tau dikumbai ‘experimental user’ aja, lalu apin datai ba tikas ‘light user’. Kebuah pia, laban iya mina nguji aja. Orang madah, penyakit gian dadah nya mudah agi inggap ba orang penginsap. Seninjik bendar ga tudah penulis tu mina nginsap paip aja, lalu mina nginsap bemain-main aja.

Tang bisi mega sida ari ke nyadi experimental user enggau light user nya nyadi ‘heavy user’. Sida tu meh ke nyadi orang gian dadah, orang ke salah jalai ngena dadah. Sida ngena dadah ukai ngena ngubat penyakit tubuh, iya nya penyakit ‘physiological’ tang kena ngubat penggian sida, ke tau dikumbai penyakit ‘psychological’. Bala sida tu meh ke ngujungka penanggul salah kena dadah nya nyadi munsuh lumur satu Malaysia diatu.

Di menua kitai ditu. Perintah Malaysia endang kenyau ari taun 1970an menya udah bebendar beperang enggau penanggul salah nguna dadah. Nya alai besai endar ukum ditaga kena nagang orang ke salah ngena dadah nya,nyengkaum orang ke ditemu salah nyadung dadah.

Ambika banding, dawa baruh Genteran 39 (B) Akta Dadah Bisa 1952 nya ngungkupka ukum gantung sampai mati, enti ditemu salah. Tebal agi orang ke didawa baruh genteran tu nya sida ke ditangkap nyadung dadah.

Orang ke ditemu salah makai dadah, enti sida iya ukai penyadung, deka kena tinggang ukum berat mega nyengkaum ukum lunsin ngagai 10 kali.  Mayuh mega penyalah nya ditunggu aja, lalu saspek mina kena jil enti sida enda tebayarka ukum tunggu sida.

MUNSUH LUMUR SATU

Tang taja pan perintah Malaysia keran bendar deka ngemunaska penanggul dadah ngena ukum tauka tunggu ti berat, kitai semampai ninga tauka macha sekeda orang ke nadai ngetu kena tangkap tauka kena tinggang ukum tegal penyalah dadah.

Ambika banding, bisi siku kaban penulis tu, iya nya siku bansa Melanau di Sibu ke ditangkap polis tegal dipelaba nyual dadah di Sibu entara taun 1993 ngagai 1995 suba. Lebuh iya ditangkap – beduduk ari siku kaban iya ke kepapas meda pemujur iya – kaban kitai nya lalu enda sempat ngelalai semua rengka kena iya gawa nyual dadah nya. Lima taun udah nya, selepas direman lima taun, saspek nya dipechara ba Kourt Tinggi di Sibu lalu ditemu salah. Iya parai digantung ba rumah jil nya di Sibu. Tudah nya,umur urung 40 taun, parai ninggalka siku bini enggau dua iku anak ke agi mit. Tang tegal laban penyalah iya, perintah nadai ulih ngampun iya taja pan amat sinu meda bini anak iya nadai meruan pengidup udah bekau nya.

Pekara ke baka tu tau nyadi ba sebarang sapa orang ke salah gian dadah tauka gian deka ka duit jampat sereta mudah beduduk ari dagang dadah.

Taja pia, amat meh perintah menua Malaysia endang keran deka ngemunaska dadah ke nyadi munsuh lumur satu kitai ditu, agi mayuh bendar ga orang ditangkap tegal mayuh bengkah penyalah dadah, nyengkaum nyadung dadah.

Surat berita ngelamatu sigi sudah udah ngundan ripot pasal orang ke ditangkap sereta didawa tegal penyalah dadah. Tu kena ngiri penemu sereta pemereti ati ngagai semua mensia mayuh ngambika endang enggau orang tepejuh jalai masuk jerungkang dagang dadah.

Mayuh amat kes orang ditangkap polis laban ditemu ngembuan sereta makai enggau mega nyual dadah. Mayuh sida tu dawa baruh Genteran 12(2) Akta Dadah Bisa 1952 sereta diukum ngena genteran nya mega. Tang orang ti nyual dadah nya deka ditasat sereta diukum ngena Genteran 39B Akta Dadah Bisa 1952 ti ngujungka orang nya diukum gantung sampai mati enti ditemu salah munyi udah disebut dulu tadi. Ukum dadah ba genteran bukai nya ukum tunggu mata duit, jil enggau sipat.

Dadah ti balat tebilang diatu nya nyengkaum syabu, ketamine, Erimin 5 enggau methamphetamine (tauka meth aja). Dadah ti berega tinggi baka heroin enggau cannabis nya jarang agi ba menua kitai tu. Ganja tauka marijuana murah agi lalu mayuh orang nanam poppy ti kenyau ari kelia ulih dikena ngaga morphine ambika ubat. Tang bisi ga orang salah kena morphine ngujungka iya nyadi dadah ngasuh bebadi nyawa.

Sada Sarawak ngena tu endang keran ngarapka bala nembiak di menua tu, nembiak kitai Iban, nembiak raban bansa bukai enggau sebarang orang ke bisi tepejuh jalai salah enggau orang gian dadah, anang enda mulaika diri nengah jalai ti ngena ngambika senang lantang dalam pengidup, lepas ari dadah. Kita enda tau enda naka ulih nyeliahka diri ari kena tebak jerungkang dadah. Anang jadi munsuh lumur satu ka diri empu.

TELESA EMPERAN

See author's posts


Lelaki Mesir dijatuhi hukuman cederakan anak saudara

KUCHING: Seorang lelaki dari Mesir dijatuhi hukuman denda RM1,000 atau sebulan penjara di Mahkamah Majistret hari ini akibat mencederakan anak saudaranya pada Disember tahun lalu.

Tertuduh Mohamed Magdy Badr Mohamed Badr, 35, mengaku bersalah apabila pertuduhan di bawah Seksyen 323 Kanun Keseksaan dibacakan terhadapnya di hadapan Majistret Siti Farah Ibrahim.

Seksyen berkenaan membawa hukuman maksimum penjara setahun atau denda RM2,000 atau kedua-duanya.

Mengikut pertuduhan, lelaki itu didakwa kerana sengaja mendatangkan kecederaan terhadap anak saudara isterinya iaitu seorang lelaki berusia 34 tahun.

Kesalahan itu didakwa dilakukan oleh tertuduh pada 27 Disember tahun lalu sekitar jam 7.00 malam di kediaman mereka sekeluarga di Tabuan Laru di sini.

Fakta kes mendedahkan tertuduh menumbuk pengadu di bahagian muka menggunakan tangan selain menendang badan pengadu menggunakan kaki.

Oleh sebab itu, pengadu mengalami kecederaan dan kesakitan di bahagian kedua-dua belah mata, paha serta bahu.

Bimbang akan keselamatan diri, pengadu membuat laporan polis untuk tindakan selanjutnya.

Difahamkan, tertuduh bertindak sedemikian setelah tertuduh menuduh pengadu mengambil wang miliknya yang diletakkan di dalam bilik tidur di rumah.

Difahamkan, pengadu menafikan bahawa dia mengambil wang tersebut namun pengadu dikatakan mengaku telah mengambil rantai perak milik tertuduh.

Bagaimanapun, pengadu dikatakan telah menyerahkan kembali rantai itu kepada tertuduh semasa kejadian berlaku.

Tertuduh diwakili peguam Lim Vui Seng manakala pendakwaan dilakukan Pegawai Pendakwa Inspektor Nur Syafiqa Nyaie Ilin.

Oleh NICKELYSON LAKUN

See author's posts


Selina terima sumbangan SABERKAS, PERKESO

KUCHING: Ketua Menteri, Datuk Patinggi Abang Johari Tun Openg menyaksikan majlis penyerahan sumbangan daripada Persatuan Belia Kebangsaan Bersatu Sarawak (SABERKAS) dan Pertubuhan Keselamatan Sosial (PERKESO) kepada balu Allahyarham Mohamad Hussein Ali, Selina Hamdi di pejabatnya di Wisma Bapa Malaysia, Kuching semalam.

Allahyarham Mohamad Hussien Ali, 56, yang berkhidmat sebagai Penolong Unit Pengurusan Korporat (Perhubungan Awam) Saberkas Negeri Sarawak meninggal dunia di Hospital Umum Sarawak pada Mei lepas akibat masalah buah pinggang.

SABERKAS yang diwakili Setiausaha Agungnya, Safiee Ahmad menyampaikan sumbangan RM27,222.40 manakala PERKESO menyampaikan sumbangan RM2, 000.00 (Faedah Pengurusan Mayat) kepada balu Allahyarham Mohamad Hussein Ali.

Selain Faedah Pengurusan Mayat, Selina Hamdi turut menerima Faedah Pencen Penakat berupa bayaran faedah pencen bulanan seumur hidup dan bayaran faedah kepada anak sehingga umur 21 tahun.

Hadir sama Pengarah PERKESO Negeri Sarawak, Phillip Sangkan dan Pegawai Skuad PERKESO Prihatin, Pejabat PERKESO Kuching, Abang Mohammed Razali Abang Salleh.

See author's posts